AUKUS: Malaysia teguh pertahan keamanan dan keselamatan antarabangsa di rantau Indo-Pasifik

PUTRAJAYA, 20 September - Malaysia tetap berpendirian teguh mempertahankan keamanan dan keselamatan antarabangsa di rantau Indo-Pasifik.

Ini termasuk isu-isu berkaitan perlucutan senjata nuklear, ketakcambahan nuklear dan penggunaan teknologi nuklear secara aman.

Kenyataan Menteri Luar Negeri, Datuk Saifuddin Abdullah menyatakan sokongan penuh berhubung kerjasama penubuhan kerjasama tiga hala antara Australia, United Kingdom dan Amerika Syarikat (AUKUS).

Jelasnya, pendirian itu telah dibincang dan dipersetujui dalam mesyuarat Jemaah Menteri Jumaat lepas.

Datuk Saifuddin turut menasihati semua pihak yang berkenaan di rantau ini agar mengukuhkan kerjasama lebih aktif.

Khususnya dalam mempertahankan rantau ini sebagai rantau yang aman, stabil dan makmur sebagaimana digariskan di bawah ASEAN Outlook on Indo-Pacific.

Baru-baru ini, beliau menerima panggilan daripada rakan sejawatnya di Australia, Senator Marise Payne yang memberi penerangan berkenaan AUKUS.


PICK Remaja: 173 SMK di Johor tersenarai

JOHOR BAHRU, 20 September - Seramai 295 pelajar Sekolah Menengah Kebangsaan Taman Daya, menerima dos pertama vaksin COVID-19 mereka, di Johor Bahru, pagi tadi.  Ia sebahagian daripada Program Imunisasi yang dijalankan di 173 SMK seluruh negeri, bermula hari ini hingga November.

Exco Pendidikan, Penerangan, Warisan dan Budaya, Mazlan Bujang berkata, pemberian vaksin tertumpu kepada pelajar tingkatan empat dan lima, sebagai persediaan menghadapi musim persekolahan akan datang.  29 pelajar SMK Taman Daya tidak dapat mengambil vaksinasi hari ini, kerana menghadapi kekangan untuk hadir ke sekolah.

Turut menjalankan program vaksinasi hari ini, ialah SMK Kota Puteri Dua.

Manakala SMK Taman Molek, SMK Taman Daya Dua, SMK Seri Kota Puteri, dan SMK Pasir Gudang Dua, berlangsung esok.

Dalam pada itu, Mazlan turut memaklumkan pihaknya tidak menerima sebarang laporan berkenaan ibu bapa pelajar yang melarang anak mereka mengambil vaksin.


Jabatan Mineral dan Geosains bantu siasatan bencana tanah runtuh

PUTRAJAYA, 20 September - Penglibatan Kementerian Tenaga dan Sumber Asli (KeTSA) melalui Jabatan Mineral dan Geosains (JMG) dalam siasatan serta pengurusan bencana tanah runtuh mampu membantu menentukan tahap keselamatan di kawasan terjejas.

KeTSA berkata, melalui usaha itu kehilangan nyawa dapat dielakkan dan kerosakan harta benda dapat diminimumkan.

Usaha dan penglibatan diambil kementerian itu antara lain menerusi inisiatif dilaksanakan JMG berdasarkan prosedur operasi standard (SOP) Di Kawasan Zon Bencana Tanah Runtuh.

Mengambil contoh insiden tanah runtuh yang berlaku di Forest Hill, Kota Kinabalu, Cameron Highlands, dan terbaru di Kemensah Heights, Ampang yang dicetuskan faktor hujan, JMG yang mempunyai kepakaran dalam bidang geologi melakukan pemeriksaan tapak bencana dalam tempoh 24 jam sebaik menerima maklumat.

Penilaian tahap keselamatan turut dibuat di tapak bencana bagi memastikan kumpulan penyiasat JMG dan agensi terlibat tidak terdedah kepada ancaman runtuhan susulan.

JMG juga melaksanakan penzonan kawasan bencana mengikut tahap risiko.


Kos projek penstabilan cerun, naik taraf Sungai Kemensah dianggar RM10 juta

KUALA LUMPUR, 20 September - Pelan kerja berkaitan penstabilan cerun dan menaik taraf Sungai Kemensah dengan anggaran kos RM10 juta akan dimuktamadkan Jabatan Pengairan Dan Saliran (JPS).

Menteri Alam Sekitar dan Air, Datuk Seri Tuan Ibrahim Tuan Man berkata ia bertujuan mengatasi beberapa isu.

Ini termasuk masalah sungai yang tertimbus dan aliran air sungai yang terhalang dari segi jangka panjang susulan kejadian tanah runtuh di Jalan Kemensah Heights, Jumaat lalu.

Pemeriksaan agensi di bawah kementeriannya juga mendapati pergerakan tanah daripada runtuhan itu menyebabkan masalah di sungai itu.

Projek akan dilaksana selepas mendapat input daripada pelbagai agensi.

Ia termasuk Majlis Perbandaran Ampang Jaya (MPAJ), Jabatan Mineral dan Geosains Malaysia (JMG) serta Jabatan Kerja Raya (JKR).

Pelan kerja dijangka dapat disiapkan dalam tempoh sebulan untuk tindakan susulan dari segi pembiayaan dan perolehan.

Sebagai penyelesaian jangka pendek, pihak JPS telah membaik pulih aliran dan tebing sungai sepanjang 250 meter bagi mengurangkan risiko pergerakan tanah ke atas lot-lot unit kediaman di kawasan bersebelahan.


Rancak ekonomi digital serta bantu tingkat pendapatan rakyat, 1,000 lagi Pusat Internet Komuniti bakal dibuka

LANGKAWI, 19 September - 1,000 lagi Pusat Internet Komuniti (PIK) akan diwujudkan di seluruh negara.

Menteri Komunikasi dan Multimedia, Tan Sri Annuar Musa berkata, sasaran itu bagi merancakkan ekonomi digital selain membantu meningkatkan pendapatan rakyat.

Jelasnya, transformasi itu menjadi keutamaan kerajaan sejajar dengan Pelan Pemulihan Negara (PPN).

Ketika ini, terdapat lebih 800 Pusat Internet Komuniti di seluruh negara.

Beliau berkata demikian selepas meninjau Pusat Internet Komuniti Kampung Padang Lalang.


Program 100 Go Digital MDEC, sudah memanfaatkan lebih 100 buah syarikat di Langkawi

LANGKAWI, 18 September - Empat teras utama yang menjadi tumpuan Perbadanan Ekonomi Digital Malaysia, MDEC telah memanfaatkan lebih 100 buah syarikat menerusi 100 GoDigital di Langkawi.

Program yang dilancarkan Jun lalu itu menggabungkan pelbagai komponen secara ‘hands-on’ dalam memimpin peserta untuk memastikan mereka mencapai prestasi baik dalam perniagaan.

Menurut Menteri Komunikasi dan Multimedia, Tan Sri Annuar Musa dalam sesi dialog bersama usahawan tempatan di Langkawi daripada jumlah itu, 30 buah syarikat telah sedia mengadaptasi pendigitalan dalam perniagaan masing-masing.

MDEC melalui e-Rezeki pula berjaya mendaftar dan memprofil sehingga 20,149 peserta dari seluruh Kedah.

Di bawah eUsahawan, MDEC berjaya melatih sehingga 591 usahawan baharu di Langkawi dengan jumlah jualan mencecah RM1.46 juta.

Manakala di seluruh Kedah pula, peningkatan kompetitif dilihat selepas berjaya melatih sehingga 31,959 usahawan dengan hasil jualan sehingga RM33.5 juta.

Program Global Online Workforce (GLOW) pula menyaksikan seramai 496 peserta dari Kedah menyertainya dengan pendapatan yang dijana sehingga lebih RM600,000 sejak program bermula September tahun lalu.


AUKUS: Malaysia tegas amalkan ZOPFAN selain SEANWFZ

KUANTAN, 18 September - Malaysia menyatakan kebimbangan dengan pengumuman pakatan strategik ketenteraan baharu Australia, United Kingdom dan Amerika Syarikat (AUKUS).

Menteri Luar Negeri, Datuk Saifuddin Abdullah berkata, beliau telah meminta butiran terperinci mengenai pemilikan aset kapal selam nuklear baharu Australia melibatkan kerjasama United Kingdom dan Amerika Syarikat.

Malaysia juga tegasnya, mengamalkan Zon Aman, Bebas dan Berkecuali (ZOPFAN), selain berpegang kepada deklarasi Zon Bebas Senjata Nuklear Asia Tenggara (SEANWFZ) dan Konvensyen Pertubuhan Bangsa-Bangsa Bersatu (PBB) 1982 mengenai Undang-undang Perjanjian Laut (UNCLOS).

Tambah beliau, semua menteri luar ASEAN dijangka bakal mengeluarkan kenyataan bersama berhubung isu ini dalam tempoh terdekat.

Media melaporkan Australia bakal memperolehi teknologi kapal selam berkuasa nuklear dengan pakatan pertahanan baharu membabitkan negara itu dengan kerjasama Amerika Syarikat dan United Kingdom.

Beliau berkata dalam sidang akhbar selepas program pengagihan ‘Mooncake’ kepada masyarakat setempat di Pusat Khidmat Indera Mahkota, hari ini.


PM bimbang terhadap penubuhan AUKUS

KUALA LUMPUR, 18 September - Malaysia menyatakan kebimbangan terhadap kerjasama AUKUS, yang dikhuatiri akan mewujudkan perlumbaan untuk membangunkan persenjataan nuklear di rantau Indo-Pasifik.

AUKUS melibatkan kerjasama tiga hala antara Australia, United Kingdom (UK) dan Amerika Syarikat (AS).

Jelas Perdana Menteri Datuk Seri Ismail Sabri Yaakob, beliau baru dimaklumkan Perdana Menteri Australia Scott Morrison, menerusi perbualan telefon semalam.

Penubuhan kerjasama 3 hala AUKUS, bertujuan untuk membantu Australia memperoleh kapal selam berkuasa nuklear.

Langkah itu juga dilihat akan memprovokasi kuasa-kuasa lain untuk bertindak lebih agresif, terutamanya di kawasan Laut China Selatan.

Jelas Perdana Menteri, Malaysia mengekalkan prinsip untuk mengekalkan ASEAN sebagai Zon Aman, Bebas dan Berkecuali.


Pergerakan air bawah tanah selepas hujan punca tanah runtuh di Kemensah Height

KUALA LUMPUR, 18 September - Kejadian tanah runtuh di Jalan Kemensah Heights semalam, dipercayai akibat pergerakan aliran air bawah tanah selepas hujan lebat di kawasan itu.

Menurut Ketua Polis Daerah Ampang Jaya ACP Mohamad Farouk Eshak, sebanyak 27 buah rumah terjejas akibat kejadian berkenaan.

Ia termasuk 24 rumah jenis 'Town House' dua tingkat di Taman Bukit Kemensah dan 3 buah banglo di Jalan Tujuh Kemensah.

Sementara itu, Timbalan Pengarah Jabatan Bomba dan Penyelamat Selangor Wan Md Razali Wan Ismail berkata, aliran air bawah tanah menyebabkan struktur tanah menggelongsor pada 9.30 malam semalam.

Ia mengakibatkan berlaku sekatan aliran sungai di bawah bukit daripada terus mengalir.

Tambahnya, kerja-kerja pencerunan dilaksanakan sebagai tindakan awal bagi mengelakkan keadaan lebih buruk.


Tanah runtuh: Unit bencana daerah diaktifkan

AMPANG, 18 September - Unit bencana diaktifkan bagi melaksanakan siasatan kejadian tanah runtuh di Kemensah Heights, Ampang Selangor.

Sementara, Majlis Perbandaran Ampang Jaya (MPAJ) perlu menyediakan segera laporan menyeluruh berkaitan kejadian.

Menteri Besar Selangor, Datuk Seri Amiruddin Shaari berkata dalam sidang media berkata, ia perlu untuk kerajaan negeri menyediakan pelan tindakan susulan.

Kerajaan negeri turut mengagihkan bantuan segera RM500 kepada setiap keluarga terlibat.

Dalam pada itu, jelasnya, kawasan berkenaan bukan lokaliti biasa berlaku runtuhan, justeru pihak berkuasa tempatan (PBT) diarah menilai semula kestabilan struktur kawasan secara menyeluruh.

Ia bagi mengenal pasti kemungkinan ia merupakan salah satu kawasan berisiko tinggi.


YDP Agong, Raja Permaisuri Agong adakan lawatan khas ke UK mulai hari ini hingga 27 September

KUALA LUMPUR, 17 September - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan mengadakan lawatan khas ke United Kingdom mulai hari ini hingga 27 September.

Wisma Putra dalam kenyataan memaklumkan Seri Paduka berdua berkenan mengadakan lawatan ke Battersea Power Station, projek ikonik Malaysia di London yang merupakan usaha sama antara Sime Darby Property, SP Setia Berhad, Kumpulan Wang Simpanan Pekerja (KWSP) dan Permodalan Nasional Berhad (PNB).

Seri Paduka berdua juga berkenan melawat Suruhanjaya Tinggi Malaysia di London pada 24 September bagi sesi pertemuan dengan rakyat Malaysia terdiri daripada usahawan, ahli akademik, pelajar serta ketua komuniti.

Manakala pada 25 september, Seri Paduka berdua dijadual berangkat melawat Tun Abdul Razak Research Centre (TARRC), syarikat milik penuh Lembaga Getah Malaysia, satu daripada institusi R&D getah terkemuka dunia.

Seri Paduka turut berkenan menerima kunjungan Ketua Staf Pertahanan United Kingdom Jeneral Nicholas Carter, pertemuan itu akan menyentuh hubungan kerjasama pertahanan Malaysia dan United Kingdom.


Projek rintis gelembung pelancongan sasar 200,000 pelancong kunjungi Langkawi hingga Disember

LANGKAWI, 17 September - Kementerian Pelancongan, Seni dan Budaya (MOTAC) menyasarkan kira-kira 200,000 pelancong domestik akan mengunjungi Langkawi bermula semalam hingga Disember ini.

Menterinya Datuk Seri Nancy Shukri berkata, kira-kira 30,000 pelancong dijangka melawat ke pulau peranginan itu sepanjang September selepas pulau berkenaan dibuka semula di bawah projek rintis gelembung pelancongan.

Berhubung sekiranya pelancong didapati positif COVID-19 pula, beliau berkata mereka boleh menangguhkan rancangan bercuti ke Pulau Langkawi tanpa sebarang bayaran.

Pihaknya telah berbincang mengenai perkara tersebut bersama syarikat penerbangan dan Persatuan Hotel Malaysia yang berdaftar di Pulau itu.

Beliau berkata penangguhan itu tertakluk kepada terma dan syarat.


MOU Transformasi dan Kestabilan Politik, perkasa negara dalam menempuh pelbagai cabaran

KUALA LUMPUR, 17 September - Memorandum Persefahaman Transformasi dan Kestabilan Politik yang dimeterai antara kerajaan dan Pakatan Harapan akan memperkasa negara dalam menempuh pelbagai cabaran.

Menteri Komunikasi dan Multimedia, Tan Sri Annuar Musa berkata, melalui MOU itu, tumpuan dapat dilakukan terhadap segala usaha ke arah memperkasa dan memenangi perang melawan COVID-19 selain melakukan transformasi pentadbiran serta pembaharuan parlimen.

Beliau berucap pada Sambutan Hari Malaysia 2021.

Tan Sri Annuar juga merupakan Pengerusi Bersama Jawatankuasa Majlis Sambutan Hari Malaysia 2021.


MA63: Kerajaan janji beri perhatian terhadap isu kepentingan Sabah dan Sarawak

KOTA KINABALU, 17 September - Perdana Menteri memberi jaminan bahawa kerajaan akan terus memperhalusi Perjanjian Malaysia 1963 yang perlu diselesaikan melalui rundingan menerusi Majlis Khas MA63 yang dipengerusikannya sendiri.

Majlis turut dianggotai Ketua Menteri Sabah, Ketua Menteri Sarawak serta lapan Menteri Persekutuan.


JENDELA: RM7.7 bilion persiap Sabah dan Sarawak beralih kepada teknologi 5G

KOTA KINABALU, 17 September - Melalui Pelan Jalinan Digital Negara (JENDELA), sebanyak RM3.61 bilion akan disalur kepada Sabah manakala RM 4.09 bilion kepada Sarawak sebagai langkah mempersiapkan kedua-dua negeri itu untuk beralih kepada teknologi 5G.

Tambahnya, perkhidmatan tersebut akan memberi manfaat kepada 3.8 juta penduduk di Sabah dan 2.8 juta penduduk di Sarawak.


Lebih RM9 bilion peruntukan pembangunan untuk Sabah dan Sarawak

KOTA KINABALU, 17 September - Prinsip 'Bekerja Bersama Rakyat' menjadi fokus kepada penduduk di Sabah dan Sarawak agar kemakmuran yang dikecapi dapat dinikmati secara saksama.

Perdana Menteri, Datuk Sri Ismail Sabri Yaakob berkata RM4.66 bilion di peruntuk untuk Sabah.

Manakala RM4.47 bilion lagi untuk Sarawak yang kedua-duanya akan disalur melalui peruntukan pembangunan Rancangan Malaysia Ke-12.

Pada masa yang sama, Perdana Menteri menyatakan keyakinan dan kepercayaan bahawa Ketua Menteri Sabah, Datuk Seri Panglima Hajiji Noor dan Ketua Menteri Sarawak, Datuk Patinggi Abang Johari Tun Openg sentiasa mendengar keluh kesah rakyat untuk mencari jalan penyelesaian.

Beliau berkata demikian pada majlis Sambutan Hari Malaysia di Kota Kinabalu.


RM18.241 juta Peruntukan Persediaan Bencana, lancarkan tindak balas bantu rakyat terjejas

KOTA KINABALU, 16 September - Sejumlah RM18.241 juta Peruntukan Persediaan Bencana daripada Agensi Pengurusan Bencana Negara (NADMA) disalur kepada kerajaan negeri Sabah bagi melancarkan proses menguruskan tindak balas bencana melibatkan rakyat yang terjejas.

Peruntukan diserahkan Perdana Menteri Datuk Seri Ismail Sabri Yaakob yang sedang dalam rangka lawatan kerja rasmi ke Sabah hari ini.

Jelas Perdana Menteri, peruntukan itu adalah bagi perolehan 2,000 unit Kit Makanan berjumlah RM160,000, 2,500 unit C-Tent berjumlah RM961,000 dan Operasi Jawatankuasa Pengurusan Bencana Negeri.

Ia turut merangkumi operasi 22 daerah Jawatankuasa Pengurusan Bencana dengan peruntukan RM1.1 juta dan Pengurusan Operasi COVID-19 berjumlah RM16 juta.

Beliau berharap sebahagian daripada peruntukan dapat digunakan untuk pengurusan bencana dan meringankan beban mangsa-mangsa kejadian tanah runtuh seperti di Penampang, Sabah semalam.

Peruntukan Perbelanjaan Operasi Dalam Monsun Timur Laut 2021/2022 juga akan disalur menggunakan Kumpulan Wang Amanah Bantuan Bencana Negara berjumlah RM9.5 juta bagi membantu kelancaran proses dan memastikan kebajikan rakyat terus dipelihara.

Terdahulu, Perdana Menteri dan Ketua Menteri menghadiri sesi Taklimat Pembentangan Unit Penyelarasan Pelaksanaan (ICU) Jabatan Perdana Menteri (JPM) lebih sejam.


Kadar bantuan wang ihsan dinaikkan kepada RM1,000

PUTRAJAYA, 16 September - Kadar Bantuan Wang Ihsan (BWI) dinaikkan daripada RM500 kepada RM1,000.

Perkara itu diumumkan Perdana Menteri, Datuk Seri Ismail Sabri Yaakob bagi ketua isi rumah yang terjejas ketika Monsun Timur Laut atau lain-lain bencana yang diisytiharkan oleh Jawatankuasa Pengurusan Bencana Pusat (JPBP).

Ia dijangka dapat meringankan beban lebih 39,000 ketua isi rumah dengan melibatkan peruntukan lebih RM39.5 juta daripada Kumpulan Wang Amanah Bantuan Bencana Negara.

Dalam satu kenyataan Datuk Seri Ismail Sabri berkata, kenaikan itu diputuskan ketika Mesyuarat JPBP yang dipengerusikan beliau pada 13 September lalu.

Jelas Datuk Seri Ismail, pemberian bantuan itu bukanlah satu bentuk pampasan atau ganti rugi terhadap kerosakan rumah dan harta benda yang dialami mangsa, tetapi untuk mengurangkan beban yang ditanggung.

Ia antara pendekatan baharu kerajaan dalam usaha menambah baik pengurusan dan kesiapsiagaan.

Terutama dalam menghadapi Monsun Timur Laut yang dijangka berlaku pada awal November 2021 sehingga penghujung Mac 2022 melibatkan negeri-negeri seperti Pantai Timur, Johor, Sabah, dan Sarawak.


Cetusan idea bersama beberapa pemimpin, MOU jamin transformasi dan kestabilan politik

PUTRAJAYA, 16 September - Memorandum Persefahaman (MOU) Transformasi dan Kestabilan Politik merupakan cetusan idea bersama pelbagai pihak bagi menjamin kestabilan politik di negara ini.

Menteri Kewangan, Tengku Datuk Seri Zafrul Tengku Abdul Aziz berkata, perbincangan mengenainya telah dibuat sejak sekian lama sebelum dimeterai Isnin lalu.

Tengku Datuk Seri Zafrul mengulas dakwaan MOU Transformasi dan Kestabilan Politik merupakan cetusan idea daripada beberapa pemimpin pembangkang.


YDP Agong zahir penghargaan, sanjung tinggi khidmat bakti anggota ATM

KUALA LUMPUR, 16 September - Yang Di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Angkatan Tentera Malaysia ke-88 yang juga disambut hari ini kepada seluruh warga angkatan tentera, para veteran angkatan tentera dan semua yang pernah berkhidmat bersama Angkatan Tentera Malaysia (ATM).

Selaku pemerintah tertinggi ATM, Baginda amat menyanjung tinggi khidmat bakti dan pergorbanan yang dicurahkan oleh seluruh warga dan bekas anggota ATM dalam melindungi kedaulatan dan keselamatan negara.

Seri Paduka Baginda turut menzahirkan setinggi penghargaan kepada anggota ATM yang telah bertungkus lumus dalam membantu kerajaan membendung penularan wabak COVID-19 sejak ia mula melanda negara.

Baginda juga mendoakan semoga Angkatan Tentera Malaysia terus menjadi sebuah angkatan yang disegani dan dihormati di persada antarabangsa.


Hari Malaysia sebagai satu keluarga, rakyat diseru perkukuh azam dan membugar semangat perpaduan

PUTRAJAYA, 16 September - Seluruh rakyat Semenanjung, Sabah dan Sarawak diseru agar membulat tekad, memperkukuh azam dan membugar semangat perpaduan sebagai satu keluarga yang berjaya dan dihormati sempena sambutan Hari Malaysia hari ini.

Menurut Perdana Menteri Datuk Seri Ismail Sabri Yaakob, biarpun terpisah dengan Laut China Selatan, penyatuan bersama Sabah dan Sarawak telah membina sebuah negara bangsa yang berjaya dan berdaulat serta Keluarga Malaysia yang tinggal dalam semangat harmoni.

Tambah beliau, Malaysia yang terbentuk pada 16 Sept 1963 masih utuh sebagai sebuah negara yang aman, merdeka dan berdaulat di bawah naungan Yang di-Pertuan Agong sebagai Payung Perpaduan Negara.


LADA perkenal 3 inisiatif pulih semula Industri Pelancongan Pulau Legenda

LANGKAWI, 16 September - Lembaga Pembangunan Langkawi LADA pula memperkenalkan 3 inisiatif di bawah Program pelan jangka pendek iaitu Langkawi Tourism Recovery Plan (T-REC) 2021-2022.  Ia merangkumi Program MySafe Langkawi, Hotline Pembukaan Semula Langkawi dan Market Place iaitu portal mempromosikan pakej pelancongan atau dikenali sebagai GREAT-SALES.NATURALLY-LANGKAWI.MY.

Menteri Besar Kedah, Muhammad Sanusi Md Nor berkata pada tahun 2020, Langkawi mengalami kerugian sebanyak RM700 juta jika dibandingkan dengan jumlah pendapatan pada tahun 2019. Justeru, kewujudan platform ini melayakkan Langkawi mempromosi dan menjual pakej pelancongan pada harga menarik melalui ketiga-tiga inisiatif.


KKMM umum Pakej Remaja Keluarga Malaysia dan Pakej Peranti Keluarga Malaysia bantu remaja dan pelajar akses internet serta peranti pintar mampu milik

KUALA LUMPUR, 15 September - Inisiatif membantu remaja dan pelajar memperoleh akses internet serta peranti pintar mampu milik terutamanya golongan kurang berkemampuan.

Kementerian Komunikasi dan Multimedia (KKMM) menawarkan Pakej Remaja Keluarga Malaysia dan Pakej Peranti Keluarga Malaysia bermula 15 Oktober hingga 15 April 2022.

Menurut Menterinya, Tan Sri Annuar Musa, inisiatif dilancarkan itu hasil kerjasama dengan enam syarikat telekomunikasi bagi menyediakan kemudahan penjimatan dengan kos lebih rendah.

Kedua-dua pakej tersebut membolehkan pengguna menikmati kesalinghubungan yang lebih baik dan tahap penyampaian lebih berkualiti.


KDN pastikan urusan pendaftaran dokumen PICK dipermudah

PARLIMEN, 15 September - Kementerian Dalam Negeri melaksanakan langkah proaktif dalam memastikan urusan pendaftaran dokumen pengenalan diri individu berkelayakan dapat dilaksana dengan mudah.

Ia termasuk melaksana program turun padang, dengan tumpuan khusus di kawasan pedalaman bagi menjayakan Program Imunisasi COVID-19 Kebangsaan (PICK).

Justeru, Jabatan Pendaftaran Negara akan memastikan pemohon memenuhi syarat ditetapkan di bawah perundangan yang sedang berkuatkuasa sebelum kad pengenalan dikeluarkan.

Ketika menjawab pertanyaan wakil Sibuti, Lukanisman Awang Sauni, beliau turut memaklumkan urusan dokumentasi bagi individu tidak berdokumen berusia 21 tahun ke bawah di Sarawak telah dibincangkan dalam Jawatankuasa Khas Status Kewarganegaraan Peringkat Negeri Sarawak.

Bagi Sabah pula, perbincangan menerusi Jawatankuasa Pengurusan Warga Asing Sabah.

Mengenai Pendatang Asing Tanpa Izin (PATI) pula, Datuk Seri Dr. Ismail berkata kementerian telah melaksana operasi pemeriksaan dan menasihatkan majikan untuk memastikan semua pekerjanya memiliki dokumen sah.

Ia bukan saja bagi membolehkan mereka menerima vaksin-COVID malah mengelak dikenakan tindakan undang-undang.


Jawatankuasa khas laksana pelan komprehensif bantu pegawai perubatan kontrak

PARLIMEN, 15 September - Satu jawatankuasa khas telah ditubuhkan bulan lepas bagi melaksanakan pelan komprehensif melibatkan pegawai perubatan kontrak.

Menurut Menteri Kesihatan, Khairy Jamaluddin, pelan komprehensif yang merangkumi pelan jangka pendek dan jangka panjang itu akan memfokuskan lima keutamaan.

Yang pertama ialah mengemukakan permohonan peruntukan bagi tajaan yang setara dgn hadiah latihan persekutuan kepada Kementerian Kewangan bagi membolehkan pegawai perubatan dan pergigian kontrak mengikuti pengajian kepakaran.

Yang kedua ialah meneliti dan mengemukakan permohonan utk mewujudkan perjawatan tetap tambahan mengikut keperluan fasiliti pada agensi pusat.

Penjelasan dibuat bagi menjawab soalan asal Ahli Parlimen Tangga Batu Rusnah Aluai.

Tambah Khairy lagi, KKM turut bersedia memberi kemudahan pegawai kontrak memohon hadiah latihan persekutuan bagi membolehkan mereka mengikuti pengajian kepakaran di institut pengajian awam tempatan.

Pegawai perubatan lantikan kontrak yang berkhidmat dengan KKM seramai 23,077 orang manakala 19 orang lagi merupakan pakar perubatan lantikan kontrak.


Malaysia salur ubat dan peralatan perubatan ke Indonesia

SUBANG, 15 September - Malaysia menyampaikan sumbangan peralatan dan bekalan perubatan kepada Indonesia bagi membantu republik itu memerangi pandemik COVID-19.

Usaha itu mencerminkan hubungan baik dan mengukuhkan lagi hubungan di antara Malaysia dan Indonesia.

Menurut Menteri Luar Negeri, Datuk Saifuddin Abdullah, walaupun Malaysia sendiri masih lagi berdepan dengan pandemik COVID-19 serta kekangan-kekangan yang datang dengannya namun ia tidak menghalang untuk membantu mengikut kemampuan.

Sumbangan diserahkan kepada Duta Besar Indonesia ke Malaysia, Hermono dan akan dihantar secara berperingkat melalui pesawat Tentera Udara Diraja Malaysia (TUDM).

Turut hadir Menteri Kanan Pertahanan Datuk Seri Hishammuddin Tun Hussein, Timbalan Menteri Di Jabatan Perdana Menteri (Tugas-Tugas Khas) Datuk Mastura Mohd Yazid dan Panglima Angkatan Tentera Jen Tan Sri Affendi Buang.


Kemaslahatan dan kesejahteraan negara perlu jadi tumpuan sidang Parlimen

KUALA LUMPUR, 15 September - Yang di-Pertuan Agong Al-Sultan Abdullah Riayatuddin Al-Mustafa Billah Shah menzahirkan rasa syukur dan sukacita atas pemeteraian Memorandum Persefahaman (MOU) Transformasi dan Kestabilan Politik.

Baginda menzahirkan harapan supaya kemelut politik dapat diakhiri dengan segera.

Pada masa sama ahli-ahli dewan rakyat perlu sepakat dan bersatu hati menangani pandemik COVID-19 demi kepentingan rakyat.

Datuk Pengelola Bijaya Diraja, Datuk Indera Ahmad Fadil Shamsuddin menerusi kenyataan media memaklumkan, Al-Sultan Abdullah mengulangi pendirian rakyat tidak wajar dibebankan dengan kemelut politik tidak berkesudahan.

Titah Baginda, selaras pendirian Raja-raja Melayu, pembentukan kerajaan yang stabil dan berfungsi dengan cekap amat penting dalam keadaan negara menghadapi pelbagai krisis.

Oleh itu, keutamaan perlu diberi terhadap kemaslahatan dan kesejahteraan negara pada sesi sidang Parlimen yang sedang berlangsung.

Yang di-Pertuan Agong menegaskan supaya kerajaan perlu mempercepat penggubalan dasar yang mesra perniagaan dan pelaburan bagi meningkatkan lagi daya saing negara.


Operasi rakan strategik JPJ: Stok lesen memandu, cukai jalan mencukupi

KUALA LUMPUR, 15 September - Jabatan Pengangkutan Jalan (JPJ) memberi jaminan bekalan lesen memandu dan slip cukai jalan kepada rakan strategiknya adalah mencukupi.

Justeru, tidak timbul isu kekurangan bekalan terbabit.

Dalam muat naik di Facebook, jabatan itu memaklumkan telah membekalkan lebih 1.13 juta lesen kenderaan kepada MyEG, Pos Malaysia dan PUSPAKOM bulan lalu.

Untuk tempoh sama, lebih 306,000 lesen memandu turut dibekalkan kepada rakan strategik berkenaan.

Semakan mendapati jumlah bekalan terbabit masih mencukupi dan mampu memenuhi kehendak pelanggan sehingga hujung tahun.


Kerjasama LADA-AirAsia Super App jadikan Langkawi destinasi beli-belah bebas cukai dalam talian pertama Asean

SEPANG, 15 September - AirAsia Super App bekerjasama dengan Lembaga Pembangunan Langkawi (LADA) untuk menjadikan Langkawi destinasi beli-belah bebas cukai dalam talian yang pertama di Asean.

Menerusi kerjasama itu, pengguna boleh membuat pembelian dan menikmati perkhidmatan penghantaran ke seluruh hotel di Langkawi menjelang akhir bulan ini.

Menurut Ketua Pegawai Eksekutif AirAsia Malaysia, Riad Asmat, pelanggan juga boleh membuat pembelian tiket penerbangan ke Langkawi menerusi aplikasi berkenaan.

AirAsia akan memulakan semula penerbangan ulang alik ke Langkawi dengan kekerapan 90 penerbangan seminggu dari Kuala Lumpur, Pulau Pinang, Johor Bahru, Ipoh dan Kota Bharu.

Sekali gus membantu merancakkan kembali sektor pelancongan dan ekonomi penduduk Langkawi.


Stadium Nasional Bukit Jalil bakal dibaik pulih, tidak akan dilaksana secara terburu-buru

KUALA LUMPUR, 14 September - Kementerian Belia dan Sukan kini sedang dalam usaha untuk membaiki dan menaiktaraf Stadium Nasional Bukit Jalil untuk kembali beroperasi seperti dahulu.

Menterinya, Datuk Seri Ahmad Faizal Azumu berkata, ia perlu dilihat dalam pelbagai aspek terutamanya kualiti dan teknologi moden yang diguna pakai oleh negara luar.

Sementara itu, Datuk Seri Ahmad Faizal turut menjelaskan, kos membaik pulih padang baharu stadium tersebut tidaklah menelan kos sehingga 10 juta ringgit.Menurutnya, kos sebesar itu sebenarnya adalah bagi membaik pulih beberapa padang bola sepak di stadium di seluruh negara.Beliau ditemui media, selepas membuat lawatan pertamanya di Wisma Majlis Olimpik Malaysia hari ini.


MoU Transformasi dan Kestabilan Politik, dimeterai Kerajaan Persekutuan dan PH

KUALA LUMPUR, 14 September - Buat julung kalinya, Kerajaan Persekutuan dan Pakatan Harapan, PH melakar sejarah dengan memeterai memorandum persefahaman, MoU Transformasi dan Kestabilan Politik.

Kenyataan Perdana Menteri, Datuk Seri Ismail Sabri Yaakob menyebut, MoU itu membentuk kerjasama 'Dwi-Partisan' dengan menjulang semangat Keluarga Malaysia, selaras titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.

MoU yang dimeterai merangkumi 6 agenda iaitu Pemerkasaan Pelan COVID-19, Transformasi Pentadbiran dan Pembaharuan Parlimen, Kebebasan Institusi Kehakiman, Perjanjian Malaysia 1963 (MA63) dan Pembentukan Jawatankuasa Pemandu.

Kerajaan yakin MoU yang dizahirkan ini bukan sahaja berupaya mengetepikan segala perbezaan politik, malah, mampu memastikan pemulihan Malaysia, berjalan secara holistik dan inklusif.

Transformasi yang diperkenalkan kerajaan bukan sahaja mendorong kepada tadbir urus yang cemerlang dalam memerangi COVID-19 dan pemulihan ekonomi.

Namun, memangkin iklim pelaburan yang kondusif, sekali gus memacu pertumbuhan ekonomi yang kukuh.

Beliau turut merakam setinggi penghargaan kepada ahli-ahli Parlimen yang mengetepikan perbezaan ideologi politik untuk bersama-sama memacu kestabilan ekonomi dan kesejahteraan Keluarga Malaysia.

MoU ini juga hasil beberapa siri perbincangan antara wakil kerajaan dan pembangkang, ditandatangani secara bersama oleh Datuk Seri Ismail Sabri dan Ketua Pembangkang, Datuk Seri Anwar Ibrahim.

Antara yang menandatangani MoU ini, Setiausaha Agung DAP, Lim Guan Eng, Presiden Parti Amanah Negara (Amanah), Mohamad Sabu dan Presiden Pertubuhan Kinabalu Progresif Bersatu (UPKO), Datuk Seri Panglima Wilfred Madius Tangau.


Kerajaan laksana langkah jangka pendek atasi kekurangan tenaga kerja di sektor perladangan dan pertanian

KUALA LUMPUR, 14 September - Kerajaan telah melaksanakan beberapa langkah penyelesaian jangka pendek bagi mengatasi masalah kekurangan tenaga kerja di sektor perladangan dan pertanian.  Jelas Timbalan Menteri I, Perusahaan, Perladangan dan Komoditi (MPIC), Datuk Seri Wee Jeck Seng, antara usaha tersebut termasuklah menambah pekerja asing melalui program rekalibrasi tenaga kerja.

Kerajaan turut memberi kelonggaran kepada majikan yang tidak mampu menggaji pekerja asing bagi memindah atau menukarkan pekerja asing kepada majikan lain yang mempunyai keperluan tenaga kerja.  Selain itu, kementerian juga turut melaksanakan kempen untuk mengajak lebih ramai rakyat tempatan termasuk golongan orang asli untuk bergiat aktif dalam sektor-sektor tersebut.

Tambahnya, aspek modal insan juga akan diperkasa melalui latihan dan kursus kepada warga tempatan yang berminat untuk menceburi bidang tersebut.  Pihaknya juga menggalakkan pemain industri menggunakan teknologi mekanisasi dan automasi untuk mengurangkan kebergantungan kepada pekerja terutama pekerja asing.  Beliau berkata demikian ketika menjawab soalan Ahli Parlimen Beruas, Datuk Ngeh Koo Ham.


Institusi Masjid perlu didik Masyarakat patuhi SOP

ARAU, 14 September - Institusi masjid diingatkan agar lebih fokus dalam menangani sesuatu kegentingan atau krisis semasa selain sentiasa mendidik masyarakat mengenai SOP keselamatan dan kesihatan sebagai ikhtiar mengurangkan risiko jangkitan dan penularan COVID-19.

Titah Raja Muda Perlis, Tuanku Syed Faizuddin Putra Jamalullail pada Mesyuarat Sidang Ke-4 MAIPs yang berlangsung secara dalam talian, baginda mengingatkan pengurusan MAIPS memainkan peranannya dalam membantu masyarakat menangani impak pandemik.

Jelas baginda, didikan ketika bersolat dan keberadaan di dalam masjid dengan pematuhan SOP ditetapkan harus diterjemah dalam kehidupan harian masyarakat.

Ibadah solat juga berperanan menyusun atur kehidupan manusia, bermula daripada perintah menjaga kebersihan dan kesucian, termasuklah kewajipan mematuhi arahan ketua yang perlu dihayati oleh setiap masyarakat.


'Keselamatan negara terkawal' - PDRM

BUKIT AMAN, 14 September - Polis DiRaja Malaysia (PDRM) memberi jaminan keselamatan dan ketenteraman awam negara ketika ini terkawal.

Bagi menjamin keadaan kekal, pemantauan pihak berkuasa dipergiat.

Ketua Polis Negara, Datuk Seri Acryl Sani Abdullah Sani memaklumkan pihaknya tidak mengesan atau menerima sebarang maklumat mengenai apa-apa bentuk ancaman keselamatan.

Justeru, orang ramai diminta tidak gusar.

Masysrakat juga diingatkan tidak membuat sebarang spekulasi bagi mengelak timbulnya kebimbangan.

Datuk Seri Acryl Sani mengulas laporan pihak Kedutaan Jepun di Malaysia yang mengeluarkan amaran kepada rakyatnya mengenai kemungkinan berlaku serangan pengganas di rumah ibadat dan kawasan tumpuan ramai di beberapa negara Asia Tenggara.


Pelancong ke Langkawi digalak guna agensi pelancongan

KUALA LUMPUR, 14 September - Pelancong ke Pulau Langkawi tidak dibenar menggunakan kenderaan persendirian.

Menteri Pelancongan, Seni dan Budaya, Datuk Seri Nancy Shukri menyatakan, mereka digalakkan menggunakan khidmat agensi pelancongan berdaftar.

Semua proses dokumentasi terutama permit melakukan perjalanan rentas negeri juga akan diuruskan oleh pihak agensi pelancongan terlibat.

Mengulas mengenai cadangan mewajibkan semua pelancong ke Pulau Langkawi untuk menjalani saringan COVID-19, Datuk Seri Nancy berkata, syarat itu tidak ditetapkan.


Agong titah perlu segera ganda usaha perangi COVID-19

KUALA LUMPUR, 13 September - Kerajaan yang baru dibentuk perlu segera melipatgandakan usaha memerangi COVID-19 seterusnya membawa Malaysia serta rakyat keluar daripada ancaman pandemik tersebut.

Titah Yang Dipertuan Agong, Al-Sultan Abdullah Ri'ayatuddin Al-Mustafa Billah Shah ia boleh dicapai menerusi amalan budaya kerja berprestasi tinggi dengan tumpuan untuk mencapai sasaran jangka pendek dan panjang yang telah ditetapkan.Justeru baginda turut menasihatkan ahli parlimen mengamalkan demokrasi bermusyawarah dalam mencari penyelesaian kepada apa jua permasalahan.

Baginda juga yakin, sekiranya usaha tersebut dilaksanakan, kerajaan akan mampu membuktikan pencapaian awal dalam tempoh 100 hari pertama pentadbiran barisan kabinet baharu.

Seri Paduka Baginda bertitah demikian pada Istiadat Pembukaan Mesyuarat Pertama Penggal Keempat Parlimen ke-14.

Baginda turut menegaskan hanya menerusi perpaduan, kesepakatan dan kebersamaan yang erat membolehkan “Keluarga Malaysia” mampu mengharungi pelbagai cabaran dan dugaan mendatang.


Pusat Ekonomi Digital, latih anak-anak golongan berpendapatan rendah

KUALA LUMPUR, 13 September - Pusat Ekonomi Digital dicadang diwujudkan di Rumah Prihatin Grand Seasons dengan kerjasama KKMM, MDEC, dan SKMM.

Menerusinya, khidmat latihan ekonomi digital akan diberi kepada anak-anak golongan berpendapatan rendah.

Latihan yang diberi bakal memanfaatkan golongan memerlukan.


KPDNHEP Sarawak pantau peniaga dan pelanggan

SARAWAK, 12 September - Kementerian Perdagangan Dalam Negeri dan Hal Ehwal Pengguna, (KPDNHEP) Negeri Sarawak giat melaksanakan pemeriksaan di semua premis perniagaan.

Ia bagi memastikan peniaga dan pelanggan mematuhi Prosedur Operasi Standard, SOP yang ditetapkan.

Pengarah Penguat Kuasa, Bahagian Penguat Kuasa KPDNHEP Putrajaya, Azman Adam berkata, lebih 176 pegawai digerakkan untuk melaksanakan tugas berkenaan. Ini bagi memastikan premis-premis perniagaan tidak menjadi penyumbang kepada penularan semula pandemik COVID-19 dalam negara.  55,068 premis telah diperiksa sejak pelaksanaan penguatkuasaan terhadap pematuhan SOP Perintah Kawalan Pergerakan, PKP Akta 342 digerakkan bermula 13 Mei 2020.  Daripada jumlah tersebut, sejumlah 163 kes kompaun telah dikenakan kerana tidak mematuhi SOP dengan nilai kompaun sebanyak RM494,000.  Azman Adam menyatakannya dalam satu kenyataan media selepas mengetuai pelaksanaan ‘OP Samar’ bagi meninjau pematuhan dan penguatkuasaan SOP PKP Akta 342, di sebuah pasaraya di Kuching.


Jenazah Tan Sri Zaman Khan selamat dikebumikan

KUALA LUMPUR, 11 September - Jenazah bekas Pengarah Jabatan Siasatan Jenayah Polis Diraja Malaysia, Tan Sri Zaman Khan Rahim Khan selamat dikebumikan di Tanah Perkuburan Islam Raudhatus Sakinah, Bukit Kiara kira-kira pukul 5.20 petang.

Allahyarham yang berusia 80 tahun meninggal dunia di Institut Jantung Negara pada pukul 10.25 pagi selepas mengalami pelbagai komplikasi penyakit.

Terdahulu, jenazah Allahyarham telah disembahyangkan di Masjid Bukit Aman pukul 3.30 petang, bagi memberi ruang kepada warga PDRM memberi penghormatan terakhir.Tan Sri Zaman Khan ketika menerajui JSJ Bukit Aman sekitar penghujung 80-an dan awal 90-an cukup dikenali dengan ketegasannya dalam menjalankan tugas hingga membawa kepada penyelesaian kes berprofil tinggi.

Antaranya, kes tebusan di penjara Pudu pada 1986, kes Botak Chin dan melaksanakan tugasan memburu penjenayah paling ditakuti P. Kalimuthu, hingga akhirnya ditembak mati pada 29 Jun 1993.


Tan Sri Noh, Datuk Mohamad angkat sumpah menteri, timbalan menteri

KUALA LUMPUR, 11 September - Menteri Pembangunan Usahawan dan Koperasi, Tan Sri Noh Omar dan Timbalan Menteri Pendidikan II, Datuk Mohamad Alamin masing-masing mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara petang tadi.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Istiadat yang berlangsung di Singgahsana Kecil kira-kira pukul 2.35 petang itu turut dihadiri Perdana Menteri, Datuk Seri Ismail Sabri Yaakob.

Masing-masing melafazkan ikrar sumpah jawatan dan taat setia serta menandatangani dokumen rasmi pelantikan disaksikan Ketua Hakim Negara, Tun Tengku Maimun Tuan Mat dan Ketua Setiausaha Negara, Datuk Seri Mohd Zuki Ali.

Tan Sri Noh yang juga Ahli Parlimen Tanjung Karang tidak dapat mengangkat sumpah pada 30 Ogos lalu kerana menjadi kontak rapat kepada pesakit COVID-19.

Manakala Datuk Mohamad, Ahli Parlimen Kimanis pula disahkan positif COVID-19.

Dengan istiadat tersebut maka lengkaplah pembentukan kabinet di bawah pimpinan Datuk Seri Ismail yang terdiri daripada 31 menteri termasuk empat menteri kanan dan 38 timbalan menteri.


Hak Kebebasan beragama, dijamin mengikut perlembangaan

PUTRAJAYA, 11 September - Isu penggubalan Rang Undang-Undang (RUU) bagi menyekat orang Islam murtad di tiga Wilayah Persekutuan tidak wajar dipolemikkan.

Menteri di Jabatan Perdana Menteri (Hal Ehwal Agama), Idris Ahmad berkata RUU ini hanya dihadkan kepada individu Muslim sahaja dan bukan kepada penganut agama lain.

Jelasnya, pengembangan agama kepada penganut selain Islam adalah masih dibolehkan di sisi undang-undang sebagai hak kebebasan beragama yang dijamin Perlembagaan.  Isu ini timbul apabila terdapat salah faham terhadap jawapan lisan timbalannya, Marzuk Shaary di Parlimen, tahun lalu berkaitan RUU bagi Akta Kawalan dan Sekatan Pengembangan Doktrin atau Kepercayaan Agama Lain Dalam Kalangan Orang Islam (Wilayah-Wilayah Persekutuan).  Penjelasan itu merupakan perancangan strategik kerajaan bagi menggubal sekurang-kurangnya 11 undang-undang Syariah utama. Tambah beliau, RUU tersebut bukanlah suatu perkara baharu malahan sebanyak 10 negeri di Semenanjung Malaysia telah meluluskan enakmen yang sama sejak dekad 1980-an lagi.


Penamatan Bantuan JKM, ADUN kawasan akan terima notis 21 hari

SEREMBAN, 11 September - ADUN kawasan akan menerima notis 21 hari daripada Jabatan Kebajikan Masyarakat (JKM) sebelum bantuan di bawah agensi itu ditamatkan kepada penerima terlibat di kawasan mereka.

Menurut Exco Hal Ehwal Wanita, Keluarga dan Kebajikan Negeri Sembilan, Nicole Tan Lee Koon, sistem penamatan bantuan JKM itu dikuatkuasakan sejak 22 Januari tahun lalu.

Sebelum ini hanya penerima bantuan sahaja menerima notis tersebut namun berlaku salah faham di pihak ADUN sekiranya mereka pernah menguruskan permohonan tersebut.

Beliau yang ditemui di Seremban menjelaskan, permohonan bantuan JKM yang gagal menepati syarat tidak dapat dipertimbang namun pihaknya bersedia menyiasat permohonan daripada senarai e-Kasih yang dirujuk.


KKM laksana lima inisiatif pencegahan bunuh diri

PUTRAJAYA, 10 September - Sempena Hari Pencegahan Bunuh Diri dengan tema ‘Bertindak Segera, Harapan Terbina’, Kementerian Kesihatan (KKM) komited melaksanakan lima inisiatif pencegahan bunuh diri.

Malah akan mengenalpasti secara spesifik faktor dan sebab kemurungan yang boleh menyebabkan situasi seperti ini berlaku.

Ketua Pengarah Kesihatan, Tan Sri Datuk Seri Dr Noor Hisham Abdullah dalam satu kenyataan memaklumkan, ini juga bagi menghapuskan stigma berkaitan tingkah laku bunuh diri.

Inisiatif itu antaranya, menambah pegawai kaunseling di peringkat daerah dan klinik kesihatan bagi mempergiat sesi libat urus dengan agensi serta kementerian lain untuk memastikan tiada golongan yang tercicir.

KKM juga menyokong usaha bagi pindaan atau pemansuhan Seksyen 309 di bawah kanun Keseksaan yang menyabitkan cubaan bunuh diri sebagai satu kesalahan jenayah.

Beliau juga memberi jaminan KKM akan terus komited dalam melaksanakan pencegahan tingkah laku bunuh diri.

Ujar Tan Sri Dr Noor Hisham, usaha itu diharap dapat meningkatkan kesedaran masyarakat terhadap tingkah laku bunuh diri, menghapuskan persepsi bunuh diri serta menurunkan kadar kematian akibat bunuh diri.


Malaysia cadang tiga asas kerjasama perkukuh hubungan ASEAN-China

KUALA LUMPUR, 10 September - Tiga faktor utama bagi merancakkan lagi hubungan ASEAN-China pada masa hadapan.

Ia menerusi perdagangan dan pelaburan terbuka, memperkukuhkan Perjanjian Perkongsian Ekonomi Komprehensif Serantau (RCEP) dan gelembung perjalanan rentas sempadan.

Perdana Menteri, Datuk Seri Ismail Sabri Yaakob berkata berhubung ‘gelembung perjalanan’ beberapa inisiatif dan peraturan kuarantin boleh diteroka bagi memulihkan industri pelancongan dan saling hubungan antara penduduk.

Dengan berbuat demikian setiap negara berada di kedudukan yang lebih baik untuk pulih daripada kesan COVID-19.

Begitu juga dengan pengiktirafan bersama dokumen pengiktirafan vaksinasi, yang merupakan satu lagi bidang yang mantap untuk diteroka.

Perdana Menteri berkata demikian semasa berucap secara maya di Ekspo China-ASEAN (CAEXPO) ke-18 dan Sidang Kemuncak Pelaburan Perniagaan China-ASEAN (CABIS) ASEAN yang berlangsung di Nanning.

Bagi merancakkan usaha dalam sektor perdagangan serta pelaburan pula, kedua-dua pihak perlu bekerjasama Seperti yang digariskan dalam Kerangka Pemulihan Ekonomi ASEAN.

Pada masa yang sama beliau turut meminta ASEAN dan China mempromosikan kerjasama dalam hubungan ekonomi digital, seterusnya membantu mempercepatkan adaptasi teknologi dalam kalangan SME.

Menyentuh soal penubuhan RCEP, ia membuktikan kepada dunia bahawa ASEAN dengan rakan Perjanjian Perdagangan Bebasnya (FTA), termasuk China, komited kepada negara rantaian bekalan transnasional dan memastikan pasaran terbuka dalam bencana wabak global.

RCEP bakal menjadi platform penting yang membantu rantau ini ke arah pemulihan dan pertumbuhan di masa depan.


Dapatkan bantuan jika alami tekanan, risau melampau - Khairy

PUTRAJAYA, 10 September - "Segera dapatkan bantuan jika mengalami tekanan atau kerisauan melampau".

Itu pesanan Menteri Kesihatan, Khairy Jamaluddin Abu Bakar bersempena Hari Pencegahan Bunuh Diri Sedunia pada hari ini.

Ujar beliau, Talian Kasih dan Befrienders sentiasa dibuka untuk menerima panggilan dan mendengar luahan.

Masyarakat juga menurut beliau perlu peka dan mengenal kecenderungan tingkah laku bunuh diri memandangkan situasi pandemik COVID-19 mempengaruhi kesihatan mental yang juga meningkatkan risiko untuk membunuh diri.

Beliau mengingatkan orang awam untuk mendapatkan pertolongan, berikan perhatian serta elakkan diskriminasi.


Peruntukan RM12.3 bilion beri manfaat kepada lebih 10 juta rakyat

PUTRAJAYA, 10 September - Lebih 10 juta rakyat terima pelbagai bantuan tunai kerajaan berjumlah RM12.3 bilion.

Ia merangkumi pembayaran bagi inisiatif termasuk Bantuan Prihatin Nasional (BPN 2.0), Bantuan Prihatin Rakyat (BPR), BPR Tambahan dan Bantuan Khas COVID 19 (BKC).

Menerusi Laporan LAKSANA Ke-67, Menteri Kewangan, Tengku Datuk Seri Zafrul Tengku Abdul Aziz memaklumkan kesemua bantuan akan disalurkan secara berterusan sehingga penghujung 2021.

Untuk tempoh September hingga Disember 2021, pembayaran bagi kesemua inisiatif bantuan tunai dianggarkan berbaki RM4.8 bilion.

Merangkumi BPR Fasa 3 dan rayuan, BKC Fasa 2 dan Fasa 3, selain Bantuan Kehilangan Pendapatan (BKP).

Keseluruhannya, sejumlah RM17.1 bilion telah disediakan oleh kerajaan pada tahun ini bagi pelaksanaan kesemua inisiatif bantuan tunai yang telah dan akan disalurkan kepada penerima yang layak.


JPBD Labuan siap siaga, pastikan sesi persekolahan bersemuka selamat dan lancar

LABUAN, 10 September - Jawatankuasa Pengurusan Bencana Daerah Labuan komited memastikan persekitaran sekolah selamat dan bersih, sebelum sesi persekolahan bermula pada 4 Oktober ini.  Pengerusinya, Rithuan Mohd Ismail berkata, jawatankuasa kecil dibentuk bersama pelbagai agensi dan jabatan kerajaan, bagi menyediakan SOP, selain melaksanakan proses sanitasi sekolah.

Sementara itu, Pengarah Jabatan Pendidikan Labuan, Yusop Mohamad memaklumkan, libat urus bersama Jabatan Kesihatan Negeri akan dilaksana, bagi kelancaran sesi persekolahan.


Pelancong domestik lengkap dos vaksin, dibenarkan ke Langkawi

Kuala Lumpur, 9 September - Pelancong Domestik dari seluruh negara yang telah melengkapkan dua dos vaksin boleh mengunjungi Langkawi bermula 16 september.

Menteri Pelancongan, Seni dan Budaya, Datuk Seri Nancy Shukri berkata bagaimanapun kelonggaran ini tidak terpakai kepada individu yang berada dalam kawasan di bawah Perintah Kawalan Pergerakan Diperketatkan, PKPD.

Beliau berkata demikian dalam Sidang Media Pembukaan Semula Sektor Pelancongan Langkawi.

Tambah Datuk Seri Nancy, individu yang memulakan perjalanan ke Langkawi dari negeri Kedah dan Perlis serta yang menggunakan jalan udara tidak diwajibkan menggunakan perkhidmatan agensi pelancongan.

Bagaimanapun, mereka perlu mengemukakan bukti pembelian produk pelancongan semasa memohon kebenaran daripada Polis Diraja Malaysia, PDRM untuk merentas.


Transformasi Parlimen perlu rangkum tadbir urus kewangan, bebas campur tangan mana-mana pihak

KUALA LUMPUR, 9 September - Agenda transformasi Parlimen perlu merangkumi aspek tadbir urus kewangan yang bebas dari campur tangan mana-mana pihak.

Yang Dipertua Dewan Negara, Tan Sri Dr Rais Yatim berkata, hal tersebut penting ke arah memperkukuh kewibawaan badan legislatif tertinggi negara.

Beliau berkata demikian dalam Upacara Mengangkat Sumpah di Dewan Negara.


Kementerian Sumber Manusia rintis bina Kuarters Pekerja Berpusat untuk pekerja warga asing

CAMERON HIGHLANDS, 9 September - Projek rintis Kementerian Sumber Manusia bagi membina Kuarters Pekerja Berpusat (CLQ) untuk pekerja warga asing dengan Cameron Highlands menjadi lokasi pilihan.

Menteri Sumber Manusia, Datuk Seri M.Saravanan berkata, perkara itu akan dibincang bersama kerajaan negeri Pahang dalam tempoh terdekat sebagai projek usahasama.

Jelas beliau, pembinaan CLQ diambil kira selepas mendapati ia merupakan satu keperluan kerana keluasan kawasan itu adalah terhad.  Tambahan pula, pekerja warga asing perlu ditempatkan di kawasan khas dan tidak terbiar di merata-rata tempat.

Katanya, ia merupakan hala tuju Kementerian Sumber Manusia bagi mengelakkan pekerja asing tinggal di lokasi pertanian masing-masing.  Mereka perlu ditempatkan di tempat khas seperti yang dilaksanakan di Singapura.  Lokasi CLQ juga akan mengambil kira tempoh perjalanan mereka ke tempat kerja dengan anggaran 15 ke 30 minit.  Beliau berkata demikian selepas menyertai Operasi Pematuhan Akta Standard Minimum Perumahan, Penginapan dan Kemudahan Pekerja di Cameron Highlands.  Sehingga hari ini, seramai 24,812 majikan dan 132,513 penginapan telah diperiksa.


Semua pekerja Projek ECRL sudah divaksin, memastikan kerja-kerja pembinaan berjalan lancar

TERENGGANU, 9 September - Seluruh warga kerja Projek Laluan Rel Pantai Timur ECRL sudah menerima sekurang-kurangnya satu dos vaksin COVID-19.

Langkah itu bagi memastikan kerja-kerja pembinaan berjalan lancar mengikut jadual yang dijangka siap sepenuhnya pada 2026.

China Communications Construction (ECRL) Sdn Bhd memaklumkan, syarikat mensasarkan semua pekerja akan menerima vaksinasi lengkap menjelang hujung bulan ini.

Inisiatif ini bagi memastikan projek mega negara itu dapat terus dijalankan di semua 164 lokasi utama, termasuk kerja-kerja penggalian 10 terowong.

Ia juga penting untuk mengelak berlakunya kelewatan perkembangan projek disebabkan prosedur operasi standard sop ketat, pengurangan kakitangan dan waktu kerja yang dipendekkan.

Sementara itu, proses vaksinasi kakitangan ECRL di sekitar Lembah Klang telah dijalankan lebih awal pada Julai dan Ogos lalu di bawah program vaksinasi industri pembinaan CIVAC.

Projek ECRL adalah projek utama di bawah inisiatif Jalur dan Laluan BRI antara China dan Malaysia yang dijangka siap hujung 2026.


Labuan capai sasaran 100% imuniti kelompok

LABUAN, 9 September - Labuan telah mencapai 100% imuniti kelompok, apabila semua golongan dewasanya menerima dos lengkap vaksin.

Ini terbukti apabila Jawatankuasa Pengurusan Bencana Daerah (JPBD) Labuan semalam, merekodkan kadar vaksinasi mencapai 100.05%, melibatkan seramai 68,536 penerima.

JPBD kini fokus terhadap pemberian vaksin kepada golongan remaja berumur 16 dan 17 tahun, serta berumur 12 hingga 15 tahun.

Ia akan dilaksanakan segera, sebelum sesi persekolahan secara bersemuka bermula awal Oktober depan.


Perkukuh ketahanan sistem penjagaan kesihatan hadapi pandemik masa depan

PUTRAJAYA, 9 September - Kerajaan akan terus berusaha ke arah memperkukuh ketahanan sistem penjagaan kesihatan bagi mendepani pandemik pada masa depan.

Menteri Kewangan, Tengku Datuk Seri Zafrul Tengku Abdul Aziz menyatakan beberapa polisi sedang dikaji meliputi sistem "ALWAYS ON".

Katanya, pencapaian tahap imuniti juga penting bagi membolehkan negara ke arah pemulihan ekonomi.


13 Farmasi di Perlis langgar peraturan, tidak patuh harga siling Kit Ujian pantas Antigen COVID-19

PERLIS, 9 September - 13 daripada 17 farmasi didapati gagal mematuhi harga siling ditetapkan bagi Kit Ujian Pantas Antigen COVID-19 (Ujian Kendiri), yang berkuatkuasa mulai 5 September lalu.

Kesalahan itu dikesan menerusi siri pemeriksaan dijalankan Kementerian Perdagangan Dalam Negeri Dan Hal Ehwal Pengguna Perlis.

Justeru Pengarahnya, Norazah Jaapar memaklumkan kesemua farmasi berkenaan, diberi tempoh sehingga 12 September untuk menyelaras harga kit berkenaan.

Kelonggaran itu diberi bagi membolehkan peniaga menghabiskan stok sedia ada di dalam premis perniagaan mereka.

Bermula 5 September kerajaan telah menetapkan harga runcit maksimum Kit Ujian itu pada RM16 bagi harga borong.


Kerajaan akan pastikan projek infra rakyat dibangunkan sepenuhnya

PUTRAJAYA, 8 September - Kerajaan akan memastikan projek infra rakyat seperti projek Laluan Rel Pantai Timur (ECRL), Sistem Transit Rapid (RTS) Johor Bahru-Singapura dan Transit Aliran Massa 3 (MRT3) dapat dibangunkan sepenuhnya untuk membawa lebih banyak manfaat ekonomi kepada negara.

Menteri Pengangkutan, Datuk Seri Dr Wee Ka Siong menerusi catatan di Facebook rasminya berkata, kerajaan sentiasa mendengar suara semua pihak dan berusaha mencapai keseimbangan antara kesihatan, masyarakat dan ekonomi melalui pengumuman Belanjawan 2022 yang komprehensif dan inklusif.

Keperluan selari dengan semangat Keluarga Malaysia demi membawa manfaat kepada negara dan rakyat.


PPDNHEP Melaka keluar notis kepada pengeluar dan pengimport

MELAKA, 8 September - Di Melaka, Pejabat Perdagangan Dalam Negeri dan Hal Ehwal Pengguna (PPDNHEP) mengeluarkan dua notis kepada pengeluar dan pengimport ayam di negeri itu bagi mengenal pasti punca kenaikan harga ayam.  Notis itu masing-masing dikeluarkan kepada 3 pengeluar dan 1 pengimport.

Selain itu kata Exco Perpaduan, Hubungan Masyarakat, Tenaga Kerja dan Hal Ehwal Pengguna negeri, Datuk Ismail Othman, PPDNHEP turut melakukan Operasi Rantaian kepada 13 rantaian pengeluar ayam melibatkan pemborong, peruncit, penternak dan ladang-ladang besar di Melaka bermula hari ini.

Harga pasaran ayam ditetapkan ketika ini adalah antara RM5.99 hingga RM9.90 sekilogram.  Beliau berkata demikian selepas melakukan pemantauan harga ayam bersamaPengarah PPDNHEP Melaka, Norena Jaafar di sebuah pasaraya di Peringgit pagi tadi.  Peniaga juga diingatkan untuk tidak menaikkan harga barangan sewenang-wenangnya terutama dalam tempoh mencabar COVID-19 ketika ini.


10,857 guru KEMAS terima suntikan dos pertama

YAN, 7 September - 10,857 guru Jabatan Kemajuan Masyarakat (KEMAS) di seluruh negara telah menerima suntikan vaksin dos pertama.  Manakala 8,580 telah menerima dos kedua.

Menteri Pembangunan Luar Bandar, Datuk Seri Mahdzir Khalid berkata, baki guru KEMAS yang belum menerima suntikan vaksin dijangka berbuat demikian dalam masa terdekat.  Ketika ini, terdapat 12,619 guru KEMAS di seluruh negara.

Setakat ini, tiada laporan berkaitan guru KEMAS yang menolak suntikan vaksin.

Beliau bercakap kepada pemberita selepas meninjau Tabika KEMAS Daerah Yan yang rosak akibat banjir lumpur akibat fenomena Kepala Air dari Puncak Gunung Jerai.


Baucar tunai BKC perlu segera sampai kepada penerima - PM

PUTRAJAYA, 7 September - Baucar tunai Bantuan Khas COVID-19 (BKC) yang disediakan Kementerian Kewangan perlu sampai ke tangan penerima tanpa sebarang kelewatan.

Justeru, Perdana Menteri Datuk Seri Ismail Sabri Yaakob telah meminta Kementerian Kewangan supaya memastikan kelancaran proses pengagihan.

Ini khususnya bagi penerima yang berada di kawasan pedalaman, jauh daripada akses perbankan dan tidak memiliki akaun bank.

Kenyataan Pejabat Perdana Menteri menyebut, berdasarkan data Kementerian Kewangan terdapat kira-kira 708,223 penerima BKC tidak mempunyai akaun bank.

Terdahulu Perdana Menteri meninjau sendiri proses pembayaran BKC Fasa 1 secara dalam talian dan pembayaran BKC dikreditkan kepada 10 juta penerima.


Hospital Medan sementara, bakal dibina di Tawau dalam tempoh terdekat

TAWAU, 8 September - Sebuah hospital medan sementara bakal dibina di Tawau dalam tempoh terdekat.

Menteri Kesihatan, Khairy Jamaluddin berkata, Kementerian, kini menerima tawaran daripada satu yayasan antarabangsa untuk membiayai pembinaan hospital medan tersebut.

Hospital medan berkenaan akan dilengkapi 108 katil dan dua dewan pembedahan.


KPLB salur peruntukan tambahan RM38 juta baiki infrastruktur di Yan

YAN, 6 September - Sebanyak RM38 juta peruntukan tambahan disalurkan Kementerian Pembangunan Luar Bandar (KPLB) bagi memperbaiki infrastruktur yang rosak teruk akibat bencana kepala air di Yan dan Merbok, Kedah.

Menterinya, Datuk Seri Mahdzir Khalid berkata, KPLB amat memahami kesukaran yang dihadapi penduduk di daerah itu yang terkesan akibat kejadian kepala air pada 18 Ogos lalu.

Tambahnya, kementerian memutuskan untuk menambah peruntukan dengan kadar segera bagi membolehkan pelbagai infrastruktur dibaiki secepat mungkin demi memastikan anggota 'Keluarga Malaysia' yang terkesan dapat kembali menjalani kehidupan seperti biasa.

Peruntukan membabitkan pembinaan rumah di bawah Projek Perumahan Rakyat Termiskin (PPRT) berjumlah RM1 juta, RM355,000 untuk kerja-kerja baik pulih jalan kampung dan RM500,000 di bawah program Ameniti Sosial termasuk membaik pulih titi dan jambatan.

Sebanyak RM35 juta akan digunakan menaik taraf Loji Rawatan Air Tupah di Merbok bagi menyediakan akses bekalan air bersih dan terawat kepada 450 buah rumah penduduk yang terjejas di kawasan itu.

Selain itu sebanyak RM1 juta pula untuk bekalan air alternatif dan RM145,000 untuk membaik pulih empat premis taman bimbingan kanak-kanak (TABIKA) dan taman asuhan kanak-kanak (TASKA) di bawah Jabatan Kemajuan Masyarakat (KEMAS) di Yan.

Katanya, peruntukan segera itu seiring dengan keprihatinan KPLB dalam memfokuskan kesejahteraan rakyat terutamanya di luar bandar sebagai sebahagian Keluarga Malaysia. Datuk Seri Mahdzir bercakap kepada pemberita selepas melakukan tinjauan di beberapa lokasi terjejas banjir di sekitar Daerah Yan dan Tupah di Merbok, Kedah.


Dasar pengambilan pelajar MRSM dikekalkan

PADANG TERAP, 6 September - Dasar pengambilan pelajar ke Maktab Rendah Sains Mara (MRSM) akan dikekalkan.

Sekali gus, cadangan perubahan yang diumumkan sebelum ini tidak akan diguna pakai.

Ini bererti dasar dan syarat kemasukan ke MRSM kembali kepada syarat asal bagi memberi peluang kepada semua pelajar membuat permohonan.

Menteri Pembangunan Luar Bandar, Datuk Seri Mahdzir Khalid yang juga Ahli Parlimen Padang Terap berkata, dasar 10% pengambilan pelajar bukan bumiputera juga kekal dan tiada sebarang perubahan selaras dengan konsep 'Keluarga Malaysia'.

Jelas beliau, kualiti pengajaran dan pembelajaran dengan ciri tersendiri yang diterapkan MRSM menyebabkan permintaan dalam kalangan pelajar sangat tinggi. Untuk rekod, bilangan MRSM di seluruh negara adalah 55 buah dan mampu menampung 37,198 pelajar.


Sistem amaran awal pantau,kesan tanah runtuh

YAN, 4 September - Kementerian Tenaga dan Sumber Asli mencadangkan dibangunkan satu sistem amaran awal pemantauan dan pengesanan tanah runtuh di Gunung Jerai bagi memastikan keselamatan pengunjung.

Menterinya, Datuk Seri Takiyuddin Hassan berkata pembangunan sistem amaran tersebut meliputi penggunaan teknologi atau peralatan yang sedia digunakan.

Tahap kesedaran penduduk yang tinggal di kawasan sekitar Gunung Jerai akan dipertingkat supaya sentiasa berwaspada dengan tanda-tanda awal berlaku kejadian tanah runtuh.

Kerajaan juga bersedia menggabungkan kepakaran dalam dan luar negara bagi menubuhkan pasukan khas mengkaji lokasi berisiko berlaku bencana geologi serta tanah runtuh di seluruh Malaysia.  Perkara tersebut akan dibincangkan ke Kabinet bagi mendapat kelulusan.  Terdahulu, beliau meninjau kesan kerosakan di lokasi bencana banjir di sekitar Titi Hayun.


Salur maklumat kepada rakyat Perlis, kerajaan negeri wujudkan saluran berita maya

KANGAR, 4 September - Kerajaan negeri Perlis akan memperkenalkan saluran berita berasaskan web dikenali sebagai Premier Channel untuk menyampaikan maklumat rasmi, sahih dan terkini.

Perananya sebagai medium utama menyampaikan maklumat secara terus kepada rakyat di Perlis.

Menurut Setiausaha Kerajaan Negeri, Azman Mohd Yusof, saluran berita berkenaan antara perancangan yang terkandung di dalam Pelan Digital Perlis 2021. Ia hasil pemerhatian terhadap kecenderungan masyarakat memandangkan berita atau maklumat yang disebarkan melalui platform media sosial dilihat lebih cepat diterima dan difahami rakyat. Kerajaan negeri bersama ketua-ketua jabatan di Perlis juga membuat perbincangan dan memberi galakan untuk memanfaatkan platform tersebut bagi menyampaikan maklumat. Sebagai permulaan, siaran percubaan Premier Channel dimulakan Ogos lalu dan bakal bersiaran setiap hari setelah semua aspek teknikal bersedia sepenuhnya.

Siarannya boleh diikuti menerusi laman Facebook rasmi Pejabat SUK Perlis.


Sebuah PPS dibuka di daerah Telang Usan, Miri

MIRI, 4 September - Sebuah Pusat Pemindahan Sementara (PPS) dibuka di daerah Telang Usan malam tadi ekoran banjir yang melanda di beberapa kawasan tersebut.

Laporan Jawatankuasa Pengurusan Bencana Negeri (JPBN) memaklumkan, PPS Masjid Darussalam Long Lama itu menempatkan 24 penduduk daripada lima keluarga yang terjejas akibat banjir.

PPS tersebut dibuka pukul 9.00 malam tadi.  Sementara itu, Pegawai Daerah Telang Usan yang juga Pengerusi Pengurusan Bencana Daerah Telang Usan, Baru Tai ketika dihubungi pemberita RTM memaklumkan antara kawasan terjejas ialah Pekan Long Lama, Kampung Long Miri Baram dan Kampung Long Bemang Apoh.  Turut terjejas, Kampung Long Atip Apoh, Kampung Long Wat Apoh, Kampung Long Ikang, Kampung Long Laput, Kampung Kayan Long Lama dan Kampung Cina Long Lama.  Menurut Baru, sebuah sekolah iaitu Sekolah Menengah Long Lama juga dinaiki air.  Kawasan tersebut mula dilanda banjir berikutan hujan lebat sejak semalam yang menyebabkan kawasan terbabit masih dinaiki air secara perlahan.  Mengenai bantuan makanan kepada hampir 20,000 penduduk terjejas, Baru berkata pihak Parlimen Baram telah menghantar bakul makanan.  Dalam pada itu, Ketua Bomba dan Penyelamat Zon 6 Miri Penguasa Bomba Kanan Satu Law Poh Kiong turut menasihati penduduk terbabit untuk memindahkan barang-barang dan dokumen penting untuk keselamatan.


KPM luluskan peruntukan RM2.4 juta untuk baik pulih susulan banjir lumpur di Daerah Yan Ogos lalu

YAN, 4 September - Kementerian Pendidikan meluluskan peruntukan berjumlah RM2.4 juta bagi membaikpulih dan menggantikan peralatan rosak di empat buah sekolah di Daerah Yan, Kedah akibat dilanda banjir lumpur baru-baru ini.

Sekolah terbabit ialah Sekolah Menengah Kebangsaan Yan, Sekolah Kebangsaan Langkasuka, Sekolah Kebangsaan Haji Nyak Gam dan Sekolah Jenis Kebangsaan Cina, SJKC York Khoon.

Menteri Pendidikan, Datuk Dr Radzi Jidin berkata kesemua sekolah berkenaan terjejas teruk akibat banjir lumpur berpunca daripada fenomena kepala air dari Puncak Gunung Jerai yang berlaku pada petang 18 Ogos lalu.  Lumpur tebal bukan sahaja memenuhi perkarangan sekolah malah menyebabkan kerosakan harta benda.  Kerja-kerja baikpulih akan dilakukan segera bagi memastikan sekolah-sekolah terbabit dapat beroperasi semula seperti yang dirancang bermula awal Oktober ini.

Beliau ditemui selepas melawat sekolah-sekolah yang dilanda bencana banjir lumpur di Sekolah Kebangsaan Haji Nyak Gam, Yan.  Banjir lumpur pada 18 Ogos lalu menyebabkan kerosakan teruk kepada harta benda, rumah kediaman, premis perniagaan, institusi pendidikan, kemudahan awam, pusat peranginan dan kawasan pertanian.  Turut terkorban enam nyawa selain mencederakan beberapa mangsa yang lain.


Majlis Perundingan Dasar Luar Negeri platform sesuai tentukan hala tuju dasar luar negara

PUTRAJAYA, 4 September - Majlis Perundingan Dasar Luar Negeri (CCFP) akan menjadi platform bagi pembentukan kerangka dasar luar Malaysia di bawah kerajaan hari ini.

Menurut Menteri Luar Negeri, Datuk Saifuddin Abdullah, majlis yang dianggotai 15 ahli terdiri daripada pegawai-pegawai kanan kementerian, wakil-wakil perniagaan, masyarakat sivil dan ahli akademik itu akan bermesyuarat buat kali pertama bagi menentukan hala tujunya.

Tambah beliau, diplomasi kesihatan dibicarakan oleh seluruh dunia namun bukan sekadar berkait tentang vaksin semata-mata ia melibatkan banyak topik lain seperti sains, kajian, termasuk perniagaan yang harus di ambil kira.

Beliau turut berkata gabungan kepakaran ahli-ahli CCFP diharap berupaya untuk menyumbang ke arah proses penggubalan dasar luar negeri yang pragmatik serta berdaya tahan bagi menghadapi cabaran semasa, terutamanya susulan penularan pandemik COVID-19, selain memastikan ia selari dengan konsep 'Keluarga Malaysia' yang meletakkan kesejahteraan rakyat sebagai titik tumpuannya.


IPT dijangka mula sesi Oktober ini

PUTRAJAYA, 4 September - Kementerian Pengajian Tinggi (KPT) merancang membuka semula institusi pengajian tinggi (IPT) untuk kemasukan pelajar secara fizikal bermula Oktober ini.

Ia bagi Sesi Akademik 2021/2022 dalam semua fasa Pelan Pemulihan Negara (PPN).

Jelas Menteri KPT, Datuk Seri Dr. Noraini Ahmad, pelaksanaan rancangan itu adalah melalui Pelan Pemulihan IPT (PEMULIH-IPT).

Pelajar yang lengkap menerima vaksin dibenarkan mengikuti pengajian di IPT.

Perkara itu juga telah dipersetujui dalam Sidang Khas Majlis Keselamatan Negara semalam.


Sahut cabaran 100 hari: MOTAC fokus bantu perniagaan, pulih keyakinan pelancong

PUTRAJAYA, 2 September - Kementerian Pelancongan, Seni dan budaya (MOTAC) meletakkan tiga intipati utama dalam memastikan prestasi 100 hari kementerian berhasil.

Menterinya, Datuk Seri Nancy Shukri berkata, ia merangkumi komunikasi dan koordinasi berkesan antara kementerian termasuk di luar negara, menyokong perniagaan menyesuaikan diri dengan norma baharu dan kelangsungan penjanaan ekonomi serta memulihkan keyakinan pelancong.

Jawatankuasa petugas pelaksanaan akan ditubuhkan bagi menyelesaikan isu-isu melibatkan penggerak industri pelancongan dan kebudayaan dengan segera.

Keterbukaan juga ditunjukkan dengan mewujudkan email khas This email address is being protected from spambots. You need JavaScript enabled to view it. sebagai platform mendapatkan maklum balas dan cadangan daripada akar umbi demi memulihkan industri pelancongan.


Mesyuarat Pra-Kabinet pertama, YDP Agong berkenan terima menghadap Perdana Menteri

PUTRAJAYA, 1 September - Kira-kira pukul 8.30 pagi tadi, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri, Datuk Seri Ismail Sabri Yaakob untuk mesyuarat Pra-Kabinet pertama menerusi sidang video.

Menerusi hantaran Facebook Istana Negara, ia merupakan sesi pertama bagi Datuk Seri Ismail Sabri Yaakob sejak beliau dilantik sebagai Perdana Menteri Malaysia kesembilan.

Mesyuarat Pra-Kabinet adalah aktiviti rutin dan mingguan Al-Sultan Abdullah untuk berbincang dan bertukar pendapat bersama Perdana Menteri mengenai urusan dan isu-isu berkaitan kerajaan.


Agong berkenan sertai operasi SAR anggota tentera dikhuatiri lemas ketika latihan

BERA, 31 Ogos - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mencemar duli meninjau dan menyertai operasi mencari mangsa dikhuatiri lemas, Lans Koperal Mohamad Azrin Mat Isa di Sungai Pahang berhampiran Kampung Bohor Baru, Bera.  Al-Sultan Abdullah diiringi Panglima Tentera Darat Jeneral Tan Sri Zamrose Mohd Zain menyertai operasi SAR menaiki bot bersama pasukan mencari dan menyelamat.

Terdahulu Yang di-Pertuan Agong tiba di pusat operasi mencari di Kampung Bohor Baru pada pukul 4 petang sebelum Seri Paduka mendengar taklimat mengenai operasi SAR.  Sebelum pencarian, Kadi daerah Bera, Mohd Azizi Abdul Aziz telah melaungkan azan.  Ahad lalu, Lans Koperal Mohamad Azrin yang menjalani latihan taktikal Eksesais Para Predator hilang selepas terjatuh ke Sungai Pahang ketika cuba menyeberangi sungai. Mangsa merupakan anggota tentera 10 Briged Para sedang melaksanakan fasa latihan taktikal menyeberang sungai.  Pencarian hari ketiga hari ini diperluas kepada radius 7 kilometer dari lokasi mangsa dilaporkan terjatuh.


Semangat Keluarga Malaysia, sambutan Hari Kebangsaan 2021 penuh semangat patriotisme

PUTRAJAYA, 31 Ogos - Buat tahun kedua, sambutan Hari Kebangsaan disambut dalam persekitaran norma baharu.

Dataran Pahlawan Negara, Putrajaya, tetap menyerlahkan jiwa patriotisme yang jitu dalam semangat Keluarga Malaysia.

Atur cara dan persembahan yang sarat dengan simbolik menggambarkan semangat sebagai satu keluarga besar yang kini maju dan bergerak ke hadapan dengan keyakinan tinggi sekaligus dizahirkan dengan penuh jaya.

Program yang berlangsung selama 50 minit itu disusun rapi bersesuaian dengan pematuhan prosedur operasi standard (SOP) serta boleh ditonton secara fizikal oleh hadirin yang terhad atau diikuti secara langsung melalui kaca televisyen atau secara maya.

Dengan ketibaan tetamu di Dataran Pahlawan Negara termasuk para Menteri Kabinet berlatar belakangkan pelbagai lagu patrotik, klip video Keluarga Malaysia yang menampilkan lirik ciptaan Menteri Komunikasi dan Multimedia, Tan Sri Annuar Musa turut ditayangkan.

Perdana Menteri, Datuk Seri Ismail Sabri Yaakob menyertai sambutan ini bertemakan 'Malaysia Prihatin' secara maya kerana menjalani kuarantin kendiri bermula semalam selepas disahkan kontak rapat pesakit COVID-19.

Aturcara bermula pukul 8.00 pagi dalam cuaca baik dengan matahari yang menyinar setelah hujan dinihari berhenti di Putrajaya kira-kira pukul 7.00 pagi, dengan tiga anggota Tentera Laut Diraja Malaysia (TLDM) menaikkan Jalur Gemilang diiringi lagu Negaraku.

Ikrar Rukun Negara dibacakan dengan diakhiri laungan ‘Merdeka’ sebanyak tujuh kali yang disempurnakan tujuh petugas barisan hadapan.

Agenda sambutan diteruskan dengan persembahan pancaragam gabungan 'drum line' ATM yang disertai 60 anggota daripada TLDM, TUDM dan TDM.

Selain memainkan beberapa lagu patriotik dan menampilkan seni pertahanan diri taekwando tempur tanpa senjata, kumpulan pancaragam yang diketuai Staf Sarjan Mad Zain Medol, menampilkan aksi faktor ‘wow’ iaitu persembahan semburan api dengan menyembur minyak tanah dari mulut ke arah nyalaan api kecil bagi menghasilkan bulatan api besar.

Sejurus tamat aksi mendebarkan itu, persembahan kawad senyap oleh 60 anggota TLDM dipimpin Laskar Kanan PAP Mohd Helmi Masuhudi dan disusuli dengan persembahan pancaragam gabungan badan beruniform yang dipimpin Mejar Mohd Rizal Mohd Nor.

Pancaragam gabungan badan beruniform itu disertai 80 anggota ATM, PDRM, Agensi Penguatkuasaan Maritim Malaysia, APM, JBPM dan RELA bergabung tenaga dalam menyampaikan persembahan pelbagai irama lagu patriotik.

Pertunjukan udara oleh aset-aset TUDM dengan deruman enjin pesawat pejuang menggegarkan ruang udara Putrajaya, kemuncak tarikan persembahan sempena Hari Kebangsaan 2021.

Acara diakhiri dengan tayangan lagu Menang Bersama yang dinyanyikan Faizal Tahir hasil ciptaan Pengarah Muzik RTM, Datuk Mokhzani Ismail dan sebelum meninggalkan majlis para tetamu mengibarkan bendera Malaysia dengan diiringi lagu Jalur Gemilang.


Integrasi nasional dan perpaduan kaum, kunci Malaysia hadapi cabaran termasuk COVID-19

PUTRAJAYA, 31 Ogos - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah bahawa kesepaduan sosial, integrasi nasional dan perpaduan antara kaum adalah kunci untuk negara menghadapi apa jua cabaran termasuk COVID-19.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan berkata, Seri Paduka turut menasihati seluruh rakyat agar terus menjaga kesihatan diri dan turut bersatu padu dalam mewujudkan suasana persekitaran yang selamat demi untuk membendung penularan pandemik itu.

Seri Paduka berpandangan bahawa sikap segelintir yang tidak bertanggungjawab dengan melanggar prosedur operasi standard (SOP) dan peraturan yang telah ditetapkan akan hanya membawa musibah kepada masyarakat dan turut berupaya menggugat Pelan Pemulihan Negara (PPN) yang telah dirangka.

Oleh hal yang demikian, Seri Paduka menasihati rakyat menyedari bahawa usaha mengekang pandemik memerlukan kesepaduan dan kesatuan seluruh rakyat, pemimpin serta kerajaan dengan menolak perbezaan pendapat dan mengenepikan pertikaian politik agar wujud simbiosis erat antara semuanya dalam berjuang untuk membawa negara merdeka dari pandemik yang melanda.

Al-Sultan Abdullah turut menzahirkan kesyukuran kerana pada usia kemerdekaan negara menginjak ke-64 tahun, perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.


PM ajak rakyat mendalami tema sambutan Hari Kebangsaan 2021, Malaysia Prihatin

PUTRAJAYA, 31 Ogos - Perdana Menteri, Datuk Seri Ismail Sabri Yaakob mengajak rakyat mendalami tema sambutan Hari Kebangsaan 2021 iaitu Malaysia Prihatin serta memupuk sifat keprihatinan dalam diri.

Menerusi catatan di Facebook rasminya, beliau mengakui prihatin adalah satu sifat yang perlu ada dalam diri setiap masyarakat di negara ini.

Datuk Seri Ismail Sabri juga yakin dengan keprihatinan kita semua, Malaysia pasti dapat memutuskan rantaian COVID-19 dan terus kekal aman makmur.

Dalam pada itu, Perdana Menteri turut mengucapkan Selamat Hari Kebangsaan 2021 kepada seluruh masyarakat.


Op Ambang Merdeka, 2 pasangan ditahan di 2 hotel bajet berasingan

BUTTERWORTH, 31 Ogos - Singgah makan dan mahu berehat, alasan dua pasangan yang ditahan dalam serbuan berasingan melibatkan dua hotel bajet di Butterworth, Pulau Pinang.

Pemeriksaan Op Ambang Merdeka itu juga mendapati mereka turut menyalahgunakan kebenaran rentas negeri bagi tujuan bekerja.

Penolong Pengarah merangkap Ketua Unit Operasi Bahagian Penguatkuasaan, Jabatan Hal Ehwal Agama Islam Pulau Pinang (JHEAIPP), Mohd Azizon Noordin berkata, tiga daripada mereka yang berasal dari Kedah dan Perak bekerja dalam sektor swasta di Seberang Perai.

Keempat-empat mereka dibawa ke Balai Polis Butterworth sebelum dihantar ke Pejabat Agama untuk tindakan lanjut mengikut Seksyen 27 Enakmen Kesalahan Jenayah Syariah Negeri Pulau Pinang 1996.  Op Ambang Merdeka yang berakhir kira-kira pukul 1.00 pagi tadi dengan kerjasama Polis daerah Seberang Perai Utara disertai beberapa agensi lain termasuk Kementerian Kesihatan, Jabatan Imigresen dan Suruhanjaya Syarikat Malaysia.


KKMM tumpu kemudahan internet, perkukuh capaian demi manfaat rakyat

PUTRAJAYA, 31 Ogos - Kemudahan internet kini sebahagian daripada keperluan serta hak asasi manusia.

Justeru inisiatif berkait dengannya akan diberi keutamaan serta terus diperkasa demi manfaat rakyat dan negara.

Menteri Komunikasi dan Multimedia, Tan Sri Annuar Musa menjelaskan, pandemik yang melanda telah membuka jalan bagi mempercepat amalan cara hidup digital.

Selain memikirkan inisiatif-inisiatif baharu, beliau memberikan jaminan untuk meneruskan program memperkukuh rangkaian internet dan komunikasi yang dijalankan sebelum ini.  Ujarnya lagi usaha ini penting bagi memastikan kesinambungan perkhidmatan komunikasi digital yang mantap,berkesan serta menyeluruh.


RM2.8 juta bantuan tambahan kepada pesawah Kedah terkesan bencana alam

PUTRAJAYA, 31 Ogos - RM2.8 juta bantuan tambahan melalui Tabung Bencana Tanaman Padi Kementerian Pertanian dan Industri Makanan (MAFI) kepada pesawah yang terkesan akibat bencana alam di Yan dan Kuala Muda, Kedah.

Menteri MAFI, Datuk Seri Dr Ronald Kiandee menerusi kenyataan media memaklumkan, kadar bantuan yang diberi adalah sebanyak RM1,800 per hektar dengan keluasan maksimum sebanyak tiga hektar.

Penilaian bagi pesawah terlibat akan dilaksanakan oleh jabatan teknikal tertakluk kepada Prosedur Operasi Standard yang telah ditetapkan.  Selain itu, pihak kementerian bakal memperuntuk bantuan lain daripada Tabung Bantuan Bencana Agromakanan kepada golongan sasar bagi meneruskan kelangsungan hidup.  Terdahulu Datuk Seri Dr Ronald Kiandee mendengar taklimat ringkas oleh pengurusan tertinggi mengenai situasi banjir di Kedah dalam acara simbolik mengetik kad perakam waktu secara rasmi di pejabatnya di Wisma Tani Putrajaya.


Kesatuan pemikiran tunjang kemerdekaan

PUTRAJAYA, 31 Ogos - Perjuangan menuntut kebebasan pasca perang dunia kedua telah menyatukan para pemimpin tanpa mengira garis politik.

Perdana Menteri Datuk Seri Ismail Sabri Yaakob dalam perutusan Hari Kebangsaan ke-64 menjelaskan, kesatuan pemikiran itulah yang telah dijadikan asas dalam menolak gagasan Malayan Union dan seterusnya mencapai kemerdekaan tanah air.

Setiap negara yang mahu bangkit daripada sebarang kemelut perlu menghayati sejarah agar memiliki jati diri yang kukuh serta saling hormat-menghormati merentasi perbezaan dengan semangat Malaysia.

Sempena sambutan ke-64 tahun kemerdekaan negara, Perdana Menteri turut mengajak seluruh rakyat membulatkan tekad memulihkan negara.

Cabaran serentak wabak COVID-19 dan kegawatan ekonomi di seluruh dunia jelas menuntut kefahaman serta kerjasama segenap pihak terutama dalam memelihara kestabilan dan keharmonian sebagai sebuah keluarga.


Keupayaan digital terus diperkasa - KSU KKMM

KUALA LUMPUR, 30 Ogos - Transformasi digital berupaya menjadi pemangkin kepada cabaran situasi pandemik yang telah mengubah landskap sosioekonomi sejagat.

Justeru usaha meningkatkan keupayaan digital dalam kalangan rakyat dan perniagaan perlu terus diperkasa.

Tegas Ketua Setiausaha Kementerian Komunikasi dan Multimedia, Datuk Seri Mohammad Mentek, Malaysia telah melipatgandakan usaha pendigitalan menerusi pelbagai inisiatif sepanjang tempoh pandemik.

Antaranya inisiatif MyDigital, JENDELA, dan Dasar 4IR Negara.

Beliau berucap merasmikan penutupan Malaysia Tech Month 2021 anjuran MDEC berlangsung secara maya.

Acara bertujuan mempromosi pelaburan dalam ekosistem digital selain merealisasikan hasrat Malaysia sebagai nadi digital ASEAN.


Segerakan pelaksanaan perkara-perkara utama dalam tempoh 100 hari - Tan Sri Annuar Musa

PUTRAJAYA, 30 Ogos - Menteri Komunikasi dan Multimedia Tan Sri Annuar Musa, menyahut cabaran dan seruan Perdana Menteri, Datuk Seri Ismail Sabri Yaakob yang mahu melihat hasil dalam 100 hari pertama bagi setiap menteri yang diberikan kepercayaan.

Menurut Tan Sri Annuar, beliau memberi jaminan akan berusaha bagi memastikan perkara-perkara utama dapat disegerakan dan dilakukan dengan serta merta.  Beliau berkata demikian dalam sidang media pada hari pertama memulakan tugas di Kementerian Komunikasi dan Multimedia (KKMM)di Putrajaya.  Tan Sri Annuar mengimbas kad perakam masa sebaik tiba di KKMM, selepas mengangkat sumpah jawatan di hadapan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara petang tadi.  Tan Sri Annuar disambut Ketua Setiausaha Kementerian Komunikasi dan Multimedia (KKMM) Datuk Seri Mohammad Mentek.


Barisan Menteri dan Timbalan Menteri selesai angkat sumpah

KUALA LUMPUR, 30 Ogos - Barisan menteri-menteri kabinet dan Timbalan-timbalan menteri selesai mengangkat sumpah jawatan di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan setia serta Sumpah Simpan Rahsia itu, Raja Permaisuri Agong, Tunku Azizah Aminah Maimunah Iskandariah.

Istiadat dimulakan dengan keberangkatan tiba Seri Paduka Baginda berdua di Balairung Seri pada pukul 2.30 petang.  Nyanyian lagu negaraku kemudian dimainkan oleh Pancaragam Pusat Rejimen Askar Melayu Diraja.  Istiadat dibahagikan kepada 5 kumpulan menteri dan 6 kumpulan timbalan menteri.  Ia didahului Menteri Kanan Perdagangan Antarabangsa dan Industri, Datuk Seri Mohamed Azmin Ali diikuti menteri kanan, menteri dan timbalan menteri. Kesemua mereka melafaz ikrar sumpah jawatan dan taat setia sebelum menandatangani dokumen rasmi pelantikan dengan disaksikan Ketua Hakim Negara, Tan Sri Tengku Maimun Tuan Mat dan Ketua Setiausaha Negara, Tan Sri Mohd Zuki Ali.


Penyata Pra-Belanjawan 2022 diumum dalam masa terdekat

KLANG, 29 Ogos - Kementerian Kewangan (MOF) akan mengumumkan Penyata Pra-Belanjawan dalam masa terdekat untuk merangka kriteria perbelanjaan negara sebagai persiapan pembentangan Belanjawan 2022 yang dijangka pada akhir Oktober ini.

Tengku Datuk Seri Zafrul Tengku Abdul Aziz yang akan menerajui semula kementerian tersebut, berkata, MOF akan menjemput semua pihak berkepentingan untuk memberi input masing-masing termasuk pemain industri dan pihak pembangkang.

Ini sebahagian daripada usaha untuk meningkatkan ketelusan dan penglibatan rakyat dalam penggubalan dasar.

Beliau berkata demikian selepas penyerahan Bantuan Makanan Untuk Pekerja Seni dan Budaya Mah Meri di Pulau Carey.


Dua rakyat Malaysia ditahan Taliban, PDRM kemuka permohonan kepada agensi berkaitan, siasat dakwaan

KUALA LUMPUR, 29 Ogos - Polis Diraja Malaysia telah mengemukakan permohonan kepada agensi keselamatan luar negara bagi mengesahkan laporan, dua rakyat Malaysia yang dikatakan telah ditahan pihak berkuasa Taliban di Afghanistan.

Ketua Polis Negara, Datuk Seri Acryl Sani Abdullah Sani memaklumkan setakat ini PDRM tidak mempunyai maklumat berhubung penglibatan rakyat Malaysia dengan aktiviti Daesh di Afghanistan.

Namun, siasatan sedang dijalankan berhubung kemungkinan berita yang dilaporkan itu, melibatkan pejuang IS warganegara Malaysia yang telah sedia ada di luar negara.


Fenomena kepala air, industri ternakan dan perikanan rugi RM286,000

YAN, 29 Ogos - Industri ternakan dan perikanan di Daerah Kuala Muda dan Yan, Kedah mengalami kerugian kira-kira RM286,000, akibat fenomena Kepala Air dari Puncak Gunung Jerai, pada 18 Ogos lalu.

Nilai kerosakan meliputi sektor tanaman dan industri tani, dengan anggaran RM222,000. Manakala sektor lain seperti ternakan haiwan dan ikan pula, membabitkan kerugian sebanyak RM64,000. Ketua Setiausaha Kementerian Pertanian dan Industri Makanan MAFI, Datuk Haslina Abdul Hamid berkata, sebanyak RM1.1 juta diperuntukkan bagi membaikpulih kawasan sawah padi, di Kampung Titi Bakong dan Kampung Rendang Pasir. Ia merupakan sebahagian daripada peruntukan RM75 juta yang diumum Perdana Menteri, pada Selasa lalu. MAFI dengan kerjasama jabatan dan agensi khususnya Lembaga Kemajuan Pertanian Muda, Jabatan Pertanian, Jabatan Perkhidmatan Veterinar, Jabatan Perikanan dan Lembaga Pertubuhan Peladang kini dalam usaha memulih dan memperbaiki kerosakan yang berlaku.


Bekalan air bersih, hantar terus ke rumah penduduk terjejas

KUALA NERUS, 29 Ogos - Krisis bekalan air bersih di sekitar daerah Kuala Terengganu dan Kuala Nerus yang menjejaskan 150,000 penduduk sejak 23 Ogos lalu, mendapat perhatian Perdana Menteri.

Datuk Seri Ismail Sabri Yaakob bersetuju untuk menyalurkan 66,000 karton air, melibatkan jumlah keseluruhan sebanyak 1.18 juta liter air minuman.

Bantuan yang diuruskan Badan Perhubungan UMNO Negeri Terengganu bersama pihak Angkatan Tentera Malaysia, akan disampaikan secara terus ke rumah penduduk terjejas.


Allahyarham Tun Ahmad Sarji selamat dikebumi

KUALA LUMPUR, 28 Ogos - Jenazah bekas Ketua Setiausaha Negara , Allahyarham Tun Ahmad Sarji Abdul Hamid selamat dikebumikan tengah hari tadi di Tanah Perkuburan Islam di Bukit Kiara.

Allahyarham meninggal dunia di Hospital Canselor Tuanku Muhriz, UKM pada pukul 1.40 pagi setelah dimasukkan ke hospital berkenaan pada 7 Ogos lalu, akibat komplikasi COVID-19 dan penyakit-penyakit lain.

Terdahulu jenazah disolatkan di Masjid Saidina Umar Al-Khattab, Bukit Damansara dan diiringi ke tanah perkuburan oleh keluarga terdekat.

Allahyarham menjadi Ketua Setiausaha Negara dari tahun 1990 hingga 1996 dan merupakan pengasas Institut kefahaman Islam Malaysia (IKIM) dan dilantik menjadi pengerusi yang pertama pada 1992.


PM ucap tahniah kepada Bonnie

KUALA LUMPUR, 28 Ogos - Perdana Menteri Datuk Seri Ismail Sabri Yaakob mengucapkan tahniah kepada atlet Paralimpik negara, Bonnie Bunyau Gustin kerana menghadiahkan pingat emas pertama di Sukan Paralimpik Tokyo 2020, hari ini.

Menurut Datuk Seri Ismail Sabri, beliau amat berbangga dengan kejayaan Bonnie yang telah membuatkan lagu Negaraku berkumandang di bumi Tokyo, Jepun.

Selain itu, pemandangan bendera Jalur Gemilang yang berkibar di temasya sukan para terbesar dunia turut menjadi momen paling berharga buat seluruh rakyat Malaysia.

Datuk Seri Ismail Sabri turut memberi penghargaan kepada para jurulatih dan semua atlet kontinjen Malaysia yang sedang berjuang di Paralimpik Tokyo 2020.

Ucapan tersebut dibuat menerusi hantaran di laman media sosial Facebook, Instagram dan Twitter.


4 teras diperkenal menuju ekosistem pengangkutan hijau

PUTRAJAYA, 28 Ogos - Teras Dasar 4 diperkenal ke arah ekosistem pengangkutan hijau sekaligus membuktikan Kementerian Pengangkutan Malaysia (MOT) komited melaksanakan Dasar Pengangkutan Negara (DPN).

Dalam kenyataan media yang dikeluarkan, MOT akan terus mengawal pelepasan karbon sektor pengangkutan khususnya kenderaan darat.

Semenjak lebih 20 tahun, kerajaan telahpun mengambil pelbagai inisiatif untuk meningkatkan kecekapan pengangkutan darat dengan impak pengurangan pelepasan gas rumah kaca dan mengurangkan kesesakan di jalan raya dengan antara lain membangun, menambahbaik, memperluas capaian dan mempromosi pengangkutan awam.

Kenyataan MOT itu merujuk kepada sebuah artikel yang disiarkan oleh sebuah portal tempatan baru-baru ini.


Malaysia terus sokong usaha penyelesaian serangan pengganas di Kabul, Afghanistan

PUTRAJAYA, 28 Ogos - Malaysia mengutuk keras serangan pengganas terhadap orang awam di Lapangan Terbang Antarabangsa Hamid Karzai di Kabul, Afghanistan.

Kementerian Luar menerusi satu kenyataan memaklumkan serangan itu memburukkan lagi situasi semasa di Afghanistan ketika ini.

Kerajaan Malaysia mengucapkan setinggi-tinggi takziah dan simpati kepada keluarga mangsa dan mendoakan agar mereka yang cedera cepat sembuh.

Kenyataan itu turut menggesa semua pihak berkenaan agar mengutamakan keselamatan dan perlindungan orang awam termasuk mereka yang ingin meninggalkan negara itu.

Malaysia akan terus menyokong usaha ke arah mencari jalan damai serta penyelesaian yang berkekalan demi kepentingan Afghanistan dan rakyatnya.


Barisan kabinet berazam galas tanggungjawab diamanahkan sebaik mungkin

KUALA LUMPUR, 27 Ogos - Barisan kabinet dari Sabah dan Sarawak berazam untuk menggalas tanggungjawab yang diamanahkan sebaik mungkin.

Ahli Parlimen Kota Marudu, Datuk Seri Dr Maximus Ongkili dalam satu kenyataan menyatakan komitmennya dalam terus memperjuang isu Perjanjian Malaysia 1963 sesuai dengan harapan rakyat kedua-dua negeri.

Manakala, Ahli Parlimen Beluran, Datuk Seri Ronald Kiandee menerusi perkongsian di laman sosial Facebooknya, menzahirkan ucapan terima kasih atas kepercayaan yang diberikan Perdana Menteri, Datuk Seri Ismail Sabri Yaakob dan beliau yakin dengan sokongan dan kerjasama jabatan dan agensi di bawah Kementerian Pertanian dan Industri Makanan (MAFI).

Dalam pada itu, Gabungan Parti Sarawak (GPS) berterima kasih kepada Perdana Menteri atas pelantikan lapan wakil GPS dalam kabinet baharu. Manakala Naib Ketua Wanita, Parti Pesaka Bumiputera Bersatu, Datuk Seri Nancy Shukri yang dilantik semula sebagai Menteri Pelancongan, Kesenian dan Kebudayaan berterima kasih atas kepercayaan yang diberikan oleh Perdana Menteri untuk meneruskan khidmat kepada rakyat sebagai anggota Jemaah Menteri.

Bagi Datuk Seri Alexander Nanta Linggi pula, beliau akan kekal komited meneruskan perancangan sedia ada dalam membantu memulihkan ekonomi rakyat khususnya dalam sektor peruncitan dan perdagangan domestik negara.


Tengku Datuk Seri Zafrul dan Khairy Jamaluddin hargai kepercayaan PM

KUALA LUMPUR, 27 Ogos - Tengku Datuk Seri Zafrul Tengku Abdul Aziz yang dilantik semula sebagai Menteri Kewangan menyatakan penghargaannya kepada Perdana Menteri, Datuk Seri Ismail Sabri Yaakob melalui hantaran di laman sosial.

Manakala Khairy Jamaluddin melalui ciapan di laman Twitternya, berterima kasih atas kepercayaan yang diberikan Perdana Menteri untuk beliau menggalas tanggungjawab berat ketika pandemik COVID-19 melanda.

Beliau komited dan sedia memikul amanah dengan serius.


Para Menteri Kanan komited galas tanggungjawab demi rakyat dan negara

KUALA LUMPUR, 27 Ogos - Kesemua empat Menteri Kanan baharu, menzahirkan ucapan terima kasih kepada Perdana Menteri, Datuk Seri Ismail Sabri Yaakob atas lantikan tersebut.

Mereka menyatakan rasa syukur melalui hantaran di laman sosial masing-masing.

Menteri Perdagangan Antarabangsa dan Industri, Datuk Seri Mohamed Azmin Ali berkata, beliau fokus kepada usaha membangunkan ekonomi negara.

Selain komited, meningkatkan pertumbuhan mapan serta pemulihan lestari negara, demi 'Keluarga Malaysia'.

Datuk Seri Hishammuddin Tun Hussien pula menyatakan komitmen untuk memikul tanggungjawab sebagai Menteri Pertahanan baharu dengan sebaik mungkin.

Menteri Kerja Raya, Datuk Seri Fadillah Yusof menerusi kenyataan media berkata, beliau akan menfokuskan kestabilan politik, menangani pandemik COVID-19 serta pemulihan ekonomi negara demi kelangsungan hidup rakyat.  Manakala Datuk Dr. Mohd Radzi Jidin menerusi hantaran di Facebook miliknya, meluahkan rasa gembira apabila diberikan kepercayaan untuk kembali berkhidmat sebagai Menteri Pendidikan.  Penekanan kepada tiga konsep utama iaitu Kualiti, Produktiviti dan Modenisasi akan diteruskan dalam usaha mengukuhkan Kementerian Pendidikan sebagai sebuah institusi berprestasi tinggi.


Budaya kerja berprestasi tinggi, tempoh 100 hari untuk menteri buktikan pencapaian awal

PUTRAJAYA, 27 Ogos - Perdana Menteri, Datuk Seri Ismail Sabri Yaakob menegaskan, kabinet baharu juga menekankan Budaya Kerja Berprestasi Tinggi.

Justeru, setiap menteri dan kementerian perlu membuat perancangan jangka pendek dan panjang serta mencapai sasaran ditetapkan.

Tempoh 100 hari diberikan untuk mereka membuktikan pencapaian awal.


Kabinet berorientasikan hasil berlandaskan tiga prinsip

PUTRAJAYA, 27 Ogos - Bagi mendepani cabaran semasa, kabinet baharu yang berorientasikan hasil akan bertindak berlandaskan tiga prinsip iaitu peka dengan keperluan semasa, bertanggungjawab dan amanah serta mengembalikan semula keyakinan rakyat.

Barisan kabinet juga mengambil pendekatan baharu yang bersifat lebih terbuka dengan menyantuni aspirasi Keluarga Malaysia melalui penyampaian perkhidmatan dan maklumat yang lebih efisien.

Perdana Menteri, Datuk Seri Ismail Sabri Yaakob turut memaklumkan, selaras dengan hala tuju Pelan Pemulihan Negara (PPN), aktiviti ekonomi akan dibuka secara berfasa bagi membolehkan rakyat mula bekerja dan mencari nafkah dengan selamat.

Beliau menyeru seluruh rakyat untuk bangkit bersama memulihkan negara dan mengembalikan semula kegemilangan Malaysia di mata dunia.


Senarai barisan kabinet baharu Perdana Menteri ke-9

PUTRAJAYA, 27 Ogos - Perdana Menteri Menteri Datuk Seri Ismail Sabri Yaakob mengumumkan senarai barisan kabinet yang akan bekerja bersama rakyat.

Mereka adalah gabungan muka baharu dan lama dalam kepimpinan Perdana Menteri Ke-8, Tan Sri Muhyiddin Yassin yang meletakkan jawatan pada 16 Ogos lalu selepas hilang majoriti sokongan Ahli Parlimen.

KEMENTERIAN PERDAGANGAN ANTARABANGSA DAN INDUSTRI Menteri Kanan: Datuk Seri Mohamed Azmin Ali Timbalan Menteri: Datuk Lim Ban Hong  KEMENTERIAN PERTAHANANMenteri Kanan: Datuk Seri Hishammuddin Tun Hussein Timbalan Menteri: Datuk Seri Ikhmal Hisham Abdul Aziz  KEMENTERIAN KEWANGANMenteri: Tengku Datuk Seri Zafrul Tengku Abdul Aziz Timbalan Menteri I: Mohd Shahar Abdullah Timbalan Menteri II: Tuan Haji Yamani Hafez Musa  KEMENTERIAN KERJA RAYAMenteri Kanan: Datuk Seri Haji Fadillah Yusof Timbalan Menteri: Datuk Arthur Joseph Kurup  KEMENTERIAN PENDIDIKAN Menteri Kanan: Datuk Dr. Radzi Jidin Timbalan Menteri I: DatUK Dr. Mah Hang Soon Timbalan Menteri II: Datuk Mohamad Alamin  MENTERI DI JABATAN PERDANA MENTERI:

Menteri di JPM (Ekonomi): Datuk Seri Mustapa Mohamed Timbalan Menteri : Datuk Eddin Syazlee Shith

Menteri di JPM (Tugas-Tugas Khas): Datuk Dr. Abdul Latiff Ahmad Timbalan Menteri: Datuk Mastura Mohd Yazid  Menteri Di JPM (Parlimen dan Undang-Undang): Datuk Seri Dr Wan Junaidi Tuanku Jaafar Timbalan Menteri: Datuk Wira Hajjah Mas Ermieyati binti Samsuddin Menteri Di JPM (Hal Ehwal Agama): Idris Ahmad Timbalan Menteri : Datuk Ahmad Marzuk Shaary  Menteri Di JPM (Hal Ehwal Sabah dan Sarawak): Datuk Seri Panglima Dr. Maximus Johnity Ongkili Timbalan Menteri: Datuk Hanifah Hajar Taib

KEMENTERIAN PENGANGKUTANMenteri: Datuk Seri Ir. Dr. Wee Ka Siong Timbalan Menteri: Datuk Henry Sum Agong

KEMENTERIAN ALAM SEKITARMenteri: Datuk Seri Tuan Ibrahim Tuan Man Timbalan Menteri : Datuk Dr. Mansor Othman  KEMENTERIAN SUMBER MANUSIAMenteri: Datuk Seri Saravanan a/l Murugan Timbalan Menteri: Datuk Haji Awang Hashim  KEMENTERIAN WILAYAH PERSEKUTUAN Menteri: YB Datuk Seri Shahidan bin Kassim Timbalan Menteri : YB Datuk Seri Jalaluddin bin Alias  KEMENTERIAN KELUARGA, WANITA DAN MASYARAKATMenteri: YB Datuk Seri Rina Binti Harun Timbalan Menteri : YB Dato’ Hajah Siti Zailah binti Mohd Yusoff  KEMENTERIAN PENGAJIAN TINGGI Menteri: YB Dato’ Dr Noraini binti Ahmad Timbalan Menteri : YB Senator Datuk Dr. Ahmad Masrizal bin Muhammad  KEMENTERIAN TENAGA DAN SUMBER ASLIMenteri: YB Datuk Seri Takiyuddin bin Hassan Timbalan Menteri: YB Datuk Ali Anak Biju  KEMENTERIAN DALAM NEGERI Menteri: YB Datuk Seri Hamzah Bin Zainuddin Timbalan Menteri I : YB Datuk Seri Dr Haji Ismail bin Haji Mohamed Said Timbalan Menteri II : YB Jonathan Yassin  KEMENTERIAN KESIHATANMenteri: YB Tuan Khairy Jamaluddin bin Abu Bakar Timabalan Menteri I : YB Dato’ Dr Noor Azmi bin Ghazali Timbalan Menteri II : YB Datuk Aaron Ago Dagang  KEMENTERIAN PERTANIAN DAN INDUSTRI MAKANANMenteri: YB Datuk Seri Dr Ronald Kiandee Timbalan Menteri I : YB Datuk Seri Hj Ahmad bin Hamzah Timbalan Menteri II : YB Dr. Nik Muhammad Zawawi bin Salleh  KEMENTERIAN PEMBANGUNAN LUAR BANDARMenteri: YB Datuk Seri Mahadzir Bin Khalid Timbalan Menteri I : YB Datuk Seri Abdul Rahman bin Mohamad Timbalan Menteri II : YB Datuk Haji Hasbi bin Habibollah  KEMENTERIAN LUAR NEGERIMenteri: YB Dato’ Saifuddin bin Abdullah Timbalan Menteri : YB Haji Kamarudin bin Jaffar  KEMENTERIAN PERDAGANGAN DALAM NEGERI DAN HAL EHWAL PENGGUNAMenteri: YB Datuk Alexander Nanta Linggi Timbalan Menteri : YB Dato’ Rosol bin Wahid  KEMENTERIAN KOMUNIKASI DAN MULTIMEDIA Menteri: YB Tan Sri Datuk Seri Panglima Haji Annuar bin Haji Musa Timbalan Menteri : YB Datuk Zahidi bin Zainul Abidin  KEMENTERIAN PERUMAHAN DAN KERAJAAN TEMPATANMenteri: YB Datuk Seri Reezal Merican bin Naina Merican Timbalan Menteri : YB Datuk Sri Ismail bin Abdul Mutalib  KEMENTERIAN SAINS, TEKNOLOGI DAN INOVASIMenteri: YB Datuk Seri Dr Adham Baba Timbalan Menteri : YB Datuk Haji Amzad bin Mohamed @ Hashim  KEMENTERIAN PEMBANGUNAN USAHAWAN DAN KOPERASIMenteri: YB Tan Sri Noh bin Haji Omar Timbalan Menteri : YB Tuan Muslimin bin Yahaya  KEMENTERIAN PERUSAHAAN, PERLADANGAN DAN KOMODITIMenteri: YB Datuk Dr Hajah Zuraidah binti Kamaruddin Timbalan Menteri I : YB Datuk Seri Wee Jeck Seng Timbalan Menteri II : YB Willie anak Mongin  KEMENTERIAN PELANCONGAN, KESENIAN DAN KEBUDAYAANMenteri: YB Datuk Seri Hajah Nancy binti Shukri Timbalan Menteri : YB Datuk Seri Dr Santhara Kumar a/l Ramanaidu  KEMENTERIAN PERPADUAN NEGARA Menteri: YB Datuk Halimah binti Mohamed Sadique Timbalan Menteri : YB Senator Tuan Wan Ahmad Fayshal bin Wan Ahmad Kamal  KEMENTERIAN BELIA DAN SUKAN Menteri: YB Datuk Seri Ahmad Faizal bin Datuk Azumu Timbalan Menteri : YB Senator Datuk Seri Ti Lian Ker


Kabinet baharu perlu bertindak pantas dan bersepadu

PUTRAJAYA, 27 Ogos - Perdana Menteri, Datuk Seri Ismail Sabri Yaakob mengingatkan para menteri yang dilantik perlu bertindak pantas dan bersepadu.

Ia bagi memastikan Malaysia bebas daripada ancaman pandemik COVID-19, kegawatan ekonomi serta kekusutan politik.

Jelasnya, pembentukan kabinet baharu itu adalah satu formulasi semula berdasarkan situasi semasa demi mengekalkan kestabilan dan meletakkan kepentingan serta keselamatan keluarga Malaysia melebihi segala-galannya.


Senarai kabinet diumum pagi ini

PUTRAJAYA, 27 Ogos - Senarai kabinet baharu akan diumumkan Perdana Menteri, Datuk Seri Ismail Sabri Yaakob, pukul 11 pagi ini.

Majlis angkat sumpah Menteri dan Timbalan Menteri Persekutuan pula akan berlangsung pada petang Isnin.

Perkara itu disahkan Pejabat Perdana Menteri.

Terdahulu, Yang di-Pertuan Agong, Al Sultan Abdullah Ri’ayatuddin Al Mustafa Billah Shah menerima menghadap Perdana Menteri di Istana Abdulaziz, Kuantan.

Al-Sultan Abdullah berkenan menerima persembahan senarai anggota Jemaah Kabinet baharu daripada Datuk Seri Ismail Sabri.

Istana Negara menerusi hantaran di facebook memaklumkan, sesi menghadap itu merupakan kali kedua bagi Datuk Seri Ismail Sabri selaku Perdana Menteri.


JMG kesan 47 runtuhan tanah di Gunung Jerai

GUNUNG JERAI, 26 Ogos - Sejumlah 47 runtuhan tanah dikesan di beberapa lokasi di lereng dan puncak Gunung Jerai oleh Pasukan ‘Task Force’ Bencana Geologi, Jabatan Mineral dan Geosains (JMG) dalam tempoh seminggu selepas kejadian banjir dan fenomena kepala air di gunung itu pada 18 Ogos lalu.

Pengarah JMG Kedah, Perlis dan Pulau Pinang, Abdullah Sulaiman berkata, runtuhan pelbagai saiz itu dikesan hasil pemetaan menggunakan dron di kawasan sasaran selain pemantauan di lokasi dikenal pasti.

Daripada 47 lokasi tanah runtuh itu, 25 runtuhan tanah berlaku di kawasan Titi Hayun, 10 dikesan di Batu Hampar dan 10 lagi dikesan di laluan ke puncak gunung.

Manakala dua lagi runtuhan dikesan di Tanjung Jaga dan Lembah Bujang.

Ini bermakna sebahagian besar tanah runtuh itu berlaku di kawasan Titi Hayun dan Batu Hampar di sebelah daerah Yan.

Jelas Abdullah, sebahagian besar runtuhan tanah berskala besar iaitu bersaiz antara 10 hingga 50 meter lebar.

Turut dikesan, runtuhan berskala kecil dengan saiz dua hingga lima meter lebar.

Penemuan terbaharu itu sangat penting untuk JMG memahami gambaran sebenar di Gunung Jerai dan membuat kesimpulan yang komprehensif mengenai bencana geologi yang berlaku.

Ia penting untuk mengurangkan risiko jika bencana serupa berulang pada masa akan datang.

Bencana banjir ekoran fenomena kepala air di Gunung Jerai itu mengorbankan enam nyawa dan menyebabkan kira-kira 800 rumah terjejas di daerah Yan dan 200 lagi di kawasan Merbok di daerah Kuala Muda.


GWGF akan kemuka memorandum cadangan tambah baik Perjanjian Pelarasan Pinjaman Peneroka Felda kepada PM

SHAH ALAM, 26 Ogos - Gabungan Wawasan Generasi Felda (GWGF) akan mengemukakan memorandum cadangan penambahbaikan Perjanjian Pelarasan Pinjaman Peneroka Felda kepada Perdana Menteri, Datuk Seri Ismail Sabri Yaakob minggu hadapan.

Pengerusinya, Tan Sri Rozali Ismail berkata, cadangan itu merangkumi beberapa peruntukan untuk menjamin hak dan kepentingan peneroka.

Jelasnya, ia telah dibincangkan dan diputuskan pada mesyuarat khas bersama 14 badan bukan kerajaan termasuk NGO peneroka, peguam serta kontraktor FELDA.

Antara penambahbaikan yang dicadangkan termasuk memohon Felda mengemukakan penyata hutang berserta perincian hutang kepada peneroka setiap tiga bulan.

Beliau turut mengusulkan agar anak-anak peneroka yang merupakan pakar dalam bidang guaman dan pengurusan dilibatkan dalam perbincangan bersama Felda pada masa akan datang.

Tan Sri Rozali berkata demikian pada sidang media selepas mesyuarat bersama 14 NGO gabungan GWGF di Selangor.


KUANTAN, 26 Ogos - Perdana Menteri, Datuk Seri Ismail Sabri Yaakob selesai menghadap Yang di-Pertuan Agong, Al Sultan Abdullah Ri’ayatuddin Al Mustafa Billah Shah di Istana Abdulaziz, Kuantan, tengah hari tadi.

Istana Negara menerusi hantaran di laman sosial Facebook menyatakan sesi menghadap yang berlangsung selama 1 jam 30 minit bermula 11 pagi merupakan kali kedua bagi Datuk Seri Ismail Sabri selaku Perdana Menteri.

Pada pertemuan pagi tadi, Al-Sultan Abdullah berkenan menerima persembahan senarai anggota Jemaah Kabinet baharu daripada Datuk Seri Ismail Sabri.

Terdahulu, Perdana Menteri dilihat memasuki perkarangan istana pada 10.53 pagi dengan diiringi tiga kenderaan lain dan kawalan polis trafik.

Turut bersama Perdana Menteri ialah Menteri Besar Pahang Datuk Seri Wan Rosdy Wan Ismail.


ASNB umum agihan pendapatan ASM 2 Wawasan 4.00 sen seunit

KUALA LUMPUR, 26 Ogos - Amanah Saham Nasional Berhad (ASNB) mengumumkan pengagihan pendapatan 4.00 sen seunit bagi dana harga tetapnya, Amanah Saham Malaysia 2 - Wawasan (ASM 2 Wawasan) bagi tahun kewangan berakhir 31 Ogos 2021.

Ia bakal memanfaatkan 897,145 pemegang unit dengan jumlah pembayaran keseluruhan berjumlah RM921.2 juta.

Jumlah tersebut lebih tinggi berbanding RM907.3 juta diagihkan pada tahun kewangan 2020.  Prestasi ASM 2 Wawasan secara umum didorong pemulihan pasaran kewangan global dan domestik di sebalik pandemik COVID-19 dan jangkaan kadar inflasi yang lebih tinggi.  Pulangan dana turut disokong impak positif daripada inisiatif kepelbagaian kelas aset yang berterusan.  Agihan pendapatan ASM 2 Wawasan akan dilaburkan semula sebagai unit tambahan dan akan dikreditkan secara automatik ke dalam akaun pemegang unit pada 1 September 2021.